Espainiako errege-erreginak, urriaren 12ko desfilearen buru lehenengoz

Besteak beste, Mariano Rajoyk, Pedro Morenesek, Fernando Garcia Sanchez Defentsako Estatu buruak, Ignacio Gonzalez Madrilgo presidenteak eta Ana Botella Madrilgo alkateak egin diete harrera.

Felipe eta Letizia errege-erreginak karguan daudenetik urriaren 12ko desfile militarraren buru izan dira, lehenengoz, Leonor printzesa eta Sofia infanta alboan zituztela, eta euri-tanta batzuen artean.

Rolls Royce batean heldu dira Madrilgo Neptuno Plazara, 11:00ak jota zirenean, eta ordurako milaka pertsona zeuden desfilearen zain.

Besteak beste, Mariano Rajoy Espainiako Gobernuko presidenteak, Pedro Morenes Defentsa ministroak, Fernando Garcia Sanchez Defentsako Estatu buruak, Ignacio Gonzalez Madrilgo presidenteak eta Ana Botella Madrilgo alkateak egin diete harrera.

Bertara iritsitakoan, Errege familiak desfilea ikustera joan diren agintariak agurtu ditu. Espainiako autonomia erkidegoetako 16 buruzagi izan dira Madrilen; Artur Mas Kataluniako presidentea, Iñigo Urkullu lehendakaria eta Javier Fernandez Asturiasko presidentea ez dira joan, azken horrek agenda arazoak aipatu ditu. Yolanda Barcina Nafarroako Gobernuko presidentea, berriz, Madrilen izan da.

Ondoren, urteroko desfile militarra hasi da. Aurten, Espainiako Aire Armadako hegazkinen erakustaldia berreskuratu dute, azken bi urteetan, krisia tarteko, hori desfiletik kendu ostean. Erakustaldi horretan, Espainiako Aire Armadak dituen hegazkinak ikusteko aukera izan da. Erakustaldiak bi minutu inguruko iraupena izan du.

Hura amaitutakoan, ohiko lurreko desfilea hasi da.

Ekitaldi militarra amaituta, errege-erreginak Rolls Royce autoan sartu eta Errege Jauregira joan dira Estatuko goi ordezkariei eta gizarte zibileko ordezkariei harrera egiteko. Orotara, 1.500 pertsonak hartu dute parte harreran. Espainiako Gobernuko ordezkaritza zabala izan da bertan, Luis de Guindos Ekonomia ministroa, eta Soraya Saenz de Santamaria presidenteordea eta Ana Mato Osasun ministroa salbu, azken bi hauen kasuan ebolaren krisiari jarraipena egiteko bileran parte hartu behar zutelako. Espainiako Alderdi Sozialista ordezkatuz, bertan izan dira Pedro Sanchez PSOEko idazkari nagusia eta Trinidad Jimenez ministro ohia. Gainera, Juan Miguel Villar Mir, Cesar Alierta eta Esther Alcocer Koplowitz enpresaburuez gain, gizarte zibileko hainbat ordezkari izan dira; Boti G. Rodrigo (Gay, Lesbiana, Transexual eta Bisexualen Espainiako Federazioko presidentea), tartean. Marilo Montero eta Ana Rosa Quintana kazetariak, Mireia Belmonte igerilaria eta Leticia Moreno biolinista ere bertan egon dira.

Rajoyk Masekin hitz egiteko gogoa berretsi du

Mariano Rajoy Espainiako Gobernuko presidenteak Artur Mas Kataluniako Generalitateko presidentearekin hitz egiteko gogoa berretsi du, betiere elkarrizketa hori akordioa batera iristeko bada.

Rajoyk aitortu du ez duela Masekin hitz egin uztailaz geroztik, eta Generalitatean CiUk ala ERCk agintzen duen ez dakiela adierazi du.

Birusa Mendebaldearentzat berria dela ohartarazi du Rajoyren Gobernuak

Espainiako Gobernuak ohartarazi duenez, ebola gaixotasun berria da bai Espainiarentzat bai Mendebalde guztiarentzat. Gainera, ebolaren aurrean egindako kudeaketa defendatu du, eta Munduko Osasun Erakundeak ezarritako protokoloak bete direla baieztatu du.

Mariano Rajoy Espainiako Gobernu presidenteak lasaitasun mezua zabaldu nahi izan du igandean, eta AEBn izandako bigarren ebola kasuak Mendebaldeak birusaren gainean ezer gutxi dakiela erakusten duela gaineratu du.


Hegoafrikan agintean dagoen alderdiak Zuma presidentea boteretik kentzea erabaki du

Afrikar Kongresu Nazionalak dimisio formala aurkezteko gutuna eman dio. Zumak agintea utzi nahi ez badu, Parlamentuan zentsura mozio bidez kargugabetu ahalko dute.

Afrikar Kongresu Nazionalak (Hegoafrikan agintean dagoen alderdia) Jacob Zuma presidentea boteretik kentzea erabaki du, eta dimisio formala aurkezteko gutuna eman dio astearte honetan.

Hegoafrikako hedabideek jakin dutenez, Afrikar Kongresu Nazionalak Zumak agintea utzi behar duela adostu du eta agintariari berari jakinarazi dio.

Zumak agintea utzi nahi ez balu, Parlamentuan zentsura mozio bidez kargugabetu ahalko dute.

Zumak 2019ra arte egon behar zuen presidente gisa, baina bere ospe txarra eta berari egotzitako ustelkeria kasu larriak direla-eta, boteretik kentzea erabaki dute.

800 ustelkeria kasu leporatu dizkiote; besteak beste, 1990eko hamarkadaren amaieran arma kontratuak sinatzeagatik eta Estatua zenbait enpresabururi mesede egiteko erabiltzeagatik, milioi askoko kontratu publikoak emanez.

Zumaren ordezkoa izateko hautagai indartsuena Cyril Ramaphosa Afrikar Kongresu Nazionaleko presidenteordea da; abenduan izendatu zuten alderdiko presidenteordea, eta Zuma boteretik kentzeko lanean ari da ordutik.


Maryse Urruti: “Esperantza izanik segitu behar dugu”

Maryse Urruti – Antzerkilaria

Itzuli konpainia zuzentzen du Maryse Urruti antzerkilari amikuztarrak. Hego Euskal Herriko konpainiekin emanaldiak baditu, baina Ipar Euskal Herrian ezin, osasun neurriengatik.

Elixabet Klanac

Maryse Urrutik (Martxuta, 1988), lizeoan hasi zuen antzerkia, Antton Lukurekin. Geroago, L’Ecole du Jeu antzerki eskola bukatu, eta, Parisen, bere konpainia sortu zuen: 13r3p. Behin Bazen Internet eta Bureau des Exils antzezlanak taularatu ditu horrekin. Bilboko ATX Teatroa eta Donostiako Hika konpainiekin ere egiten du lan, baita Baionako Entre les Gouttes eta Hecho en Casa taldeekin ere. Gaur egun, intermitentea da, eta Itzuli konpainia sortu eta zuzentzen du.

Gaur egun, zein da zure egoera profesionala?

Antzezle bizia Hegoaldeko konpainia batzuekin lan eginez daramat, han emanaldiak mantenduak direlako. Gero, nire lanaren parte bat da sortzailea izatea ere; nire konpainia badut: Itzuli. Orduan, konpainiarekin proiektu handi bat muntatzen ari gara, eta, normalean, 2022ko otsailean aterako da. Muntatzen hasi gara, egun batez hemengo antzokiak ere berriz irekiko direlako esperantzarekin.

Nolako eta zer publikori begirako antzerki lanak egiten dituzue?

Normalean, antzerkiak denentzat dira, haurtzarotik goiti, eta hor muntatzen ari garen proiektua 10 urtetik goitikoentzat da. Oihana deituko da.

Dagoeneko badu urte bat koronabirus berri honekin bizi garela. Nola bizitzen duzu aldaketa hori, orokorki?

Orokorrean, egoera aski zaila da guretzat orain; publikoak ez du gehiago aurpegirik. Ematen ditugun antzerkiak, ematen ahal ditugunean, publiko maskatu baten aitzinean dira. Baina, hala ere, biziak segitu egiten du, eta entseatzen gara aterabideak atzematen, aurrera segitzeko. Bai, zaila da, baina esperantza izanik segitu behar dugu; moldatzen gara. Galdera da noiz arte moldatzen ahalko garen?

Urte berri bat hasi da orain, eta, osasun neurriengatik egoera den bezala izanik ere, zein dira zure asmoak 2021ari begira?

Nire asmoa da ikusgarri bat idaztea, ekoiztea eta sortzea. Orduan, espero dut 2021. urtea oso kreatiboa izanen dela niretzat eta aterabideak atzemanen ditugula kultura berpizteko, Ipar Euskal Herrian bederen.


Nire erresuma ez da mundu honetakoa

Elizaren jardunak bi gertakizun garrantzitsu ekarri dizkigu azken egunotan hedabide batzuetara. Aurreko legegintzaldian, Erlijio eskolen eskakizunari egokitzeko omen, Jaurlaritzak Batxilergoko curriculumean egindako moldaketari Euskal Autonomia Erkidegoko elizbarrutiek eta Kristau Eskolek jarritako salaketa eta helegitearen alde egin du Espainiako Auzitegi Gorenak, Jaurlaritzak onarturikoa eta EAEko Justizia Auzitegi Nagusiak ebatzirikoa bertan behera utziz. Auzitegi honek ez zuen diskriminaziorik ikusi Jaurlaritzak, Erlijioa aukeratzen zuten ikasleen eskubideak bermatzeko, aukeratzen ez zutenei Erlijioaren ordezkorik ez jartzeagatik. Gorenak Erlijioa jasotzea gura dutenen ustezko eskubideak bermatzea nahiago izan du eta horretarako Jaularitza derrigortu du ikasgai hori aukeratzen ez dutenek beste bat har dezaten.

Oraintsu agerian geratu da aurtengo uztailean Donostiako gotzaindegiak bere izenean jarri duela Artzain Onaren katedralaren orubea, Erregistroko agiriek udalarena dela nabamentzen badute ere. Honek, 1887an Elizak eta Udalak agiriak izenpetzeak, nabarmenagoa egiten du Elizaren maltzurkeria eta aberastasuna metatzeko duen gose asegaitza, zeren eta urte hartan bi aldeek izenpetutako agiriek argi adierazten baitute udalak orube bat utzi ziola gotzaindegiari eliza eraikitzeko baina orubearen jabetzari eusten ziola eta, katedralaren jarduna bertan behera uzten bazuen, lursaila «jabea den udalari» itzuli beharko ziola eta katedrala bera ere bai. Donostiako katedralaren afera bere garrantzi ekonomikoagatik, jabetza adierazten duten agiriak izateagatik eta berehalakotasunagatik beste Hego Euskal Herriko udaletan azkeneko 30 urteetan gertatzen ari denaren Ikur eta Elizaren jardun berari eusteko asmoaren eredu bihurtu da egunotan, izapideak Elizak isilpean egin baditu ere. Eta afera hau Elizaren alde ilunaren jokoa dela uste duenak zalantzarako zioa aurkitu ahal izango du honetan: Jose Maria Setien gaitzetsiak Elduaiengo parrokia eta baseliza bat eusten zituzten orubeak bere izenean jarri zituen 80ko hamarkadan.

Lehenengo gertakizunak Autonomi Estatutuaren ahulezia agerian jartzen du, Espainiako Auzitegi Gorenaren ebazpenak indargabetu baitu EAEko erakunde nagusiek —Jaurlaritzak, Legebiltzarrak eta Justizia Auzitegi Nagusiak—, erabaki dutena. Beste behin ere Espainiako epailetzako aginteek Jaurlaritzak edo Legebiltzarrak hartutako neurriak bertan behera utzi dituzte. Baina gertakizun biek Elizaren indarra —agintea—, nabarmentzeaz gain, jatorri bera dute: Trantsizioan onartutako 1978ko Konstituzioa eta, bere ateratzetik zazpi egunera — 1979ko urtarrilaren 3an— Elizak eta Espaniar estatuak izenpetutako lau hitzarmenak.

Hala bada, Elizak oraintsu erakusten duen agintea espainiar Konstituzioan du oinarri, baina ahalmen horren zumeak Franco hil eta bat hasi zen bilbatzen. 1976ko agorrilan, Espainiako Gobernuak eta Vaticanoren ordezkoek izenpetu eta berretsi zuten 1953ko Konkordatua ordezkatuko zuten adostasunak lortzeko helburua zuen hitzarmena. Alde bien elkarrekiko «beregaintasuna eta lankidetza» izango ziren oinarri eta bitartekoa. Konkordatuak, espainiar herriarengan, aldezten zuen fede katolikoaren bakartasuna eta batasuna, era orokorrean, aldeztezina izango zen zetozen garaietan eta hurrengo hitzarmenek Konkordatuak Elizari ematen zizkion pribilegio —ekonomikoak batez ere—, estatu ez-konfesional batean, eustea izango zen xedea.

Diktadura batetik estatu demokratiko batera igarotzeko, bide hau era demokratikoan zeharkatzea bermatuko duen Gobernu bat eratu behar da hauteslegoak Biltzar Kontituziogile bat hautetsi ahal izateko aukera politiko guztiek baldintza berberetan beren iritziak eman ostean. Espainiar prozesu konstituziogilean ez zen ez behin-behineko gobernurik, ez biltzar konstituziogilerik, ezta baldintza demokratikorik aukera guztientzat. Suarezen gobernuak eratutako Batzorde Txostengileak, non Elizak ordezkaritza zabala zuen, jaso zuen Konstituzioa idazteko agindua.

1976ko agorrilan izenpetutako hitzarmenak gura zuen «beregaintasunak eta lankidetzak» hauspotu zituzten 1979 urtarrilaren 3an izenpetuak izan ziren lau itunak, non era zehatz batean zerga salbuespenak, mota guztietako finantzaketak eta beste pribilegioak alde bietako ordezkariek xedatzen zituzten eta, bere izenpetze datak nabarmentzen duen legez, Konstituzioaren 16-3 artikulua baino lehen izan ziren adostuak eta erlijio katolikoarekiko harremanak xedatzen dituen artikulua bera baldintzatzen zuten. Izan ere, «Erlijio bakar batek ere ez du estatu izatasunik» dio 16.3 artikuluak, baina jarraian xedatu zutenak ez zukeen inolako beharrik izango lau hitzarmen horietan adostu zutenari bidea ez bazien eman gura: «Aginte publikoek kontuan izango dituzte espainiar gizartearen erlijio sinesmenak eta dagozkien lankidetza harremanak edukiko dituzte Eliza katolikoarekin eta beste sinisteekin».

Nabarmena denez, lau hitzarmen horiek garatuak eta osatuak izan dira bai PSOEren gobernuen garaietan, bai PPrenetan eta, hain zuzen ere, alderdi horren eskutik jaso zuen eliz-eraikinak bere jabetzan ipintzeko aukera 1998an. Pribilegioak ezabatzeko legea asmoa baino ez zen izan Zapateroren tiraderan eta PPrenak agerian geratu berri dira sexu bereiztaile diren ikastetxeen aurkako Gorenaren ebazpena ezagutu eta bat.

Estatu bat benetan ez-konfesionala bada eta benetan demokratikoa bada, sinesmen guztien finantzaketa beren zaleen esku utzi behar du eta beraz, erlijioaren irakaspena eta, are gehiago, sinismen guztien ikastetxe guztiak talde horiek finantzatu behar dute. Hala bada, hezkuntza publikoak ez du zertan eskaini erlijio eskolak.


Gasteizko herri harresia hustean ertzainek jotzea egotzita, 42 salaketa aurkeztu dituzte

Ertzaintzak Igarki Robles, Aiala Zaldibar eta Ibon Esteban atxilotzerakoan erabilitako indarkeria maila salatu dute.

Maiatzaren 18an hartu zituten atxilo hiru gazteak, Segiko kide izatea egotzita Auzitegi Nazionalak haien kontrako espetxe zigorrak eman ostean. Ehunka lagunek babestu zituzten Gasteizko Andre Mari Zuriaren plazan, eta horiek osatutako giza hesia desegin zuen Ertzaintzak hiru gazteak atxilotu aurretik.

Horretarako erabilitako indarkeria "justifikaezina" izan zelakoan aurkeztu dituzte salaketak, Ibai Iriarte Eleak mugimenduko kideak auzitegiaren atarian adierazi duenez. Haren esanetan, "herri harresi bat" desegiteko "inoiz baino indarkeria handiagoa" erabili zuen Ertzaintzak Gasteizen, eta Poliziari eskatu dio irudiekin froga dezala hamazazpi ertzain zauritu zirela —hala jakinarazi zuen Jaurlaritzako Segurtasun Sailak—.

Andere Arriolabengoa abokatuak azaldu du salaketa gehienek borrekin emandako kolpe, ostikada eta ukalondokoei egiten dietela erreferentzia, baina ertzainek "mehatxu eta irain matxistak" ere egin zituztela ohartarazi du.

Salaketekin batera, bideoak, mediku txostenak eta lekukoen testigantzak aurkeztu dituzte. Horietako bat da Zuriñe Alvarado erizainarena. Hark azaldu du 70 lagun artatu zituztela giza hesia hustu ostean, eta bi erietxeratu egin zituztela.


Asteburuan ere abisu horian beroagatik eta sute arriskuagatik

Giro sargoriarekin agurtuko dugu astea; abisu horian. Ostiral eta larunbatean, abisu horian izango gara "baso-sute arriskuagatik. Baso-sute arriskua altua da EAEn, bereziki barnealdean, tenperatura altuagatik, hegoaldeko haizeagatik eta hezetasun erlatibo baxuagatik". Larunbatean ere abisu horia indarrean jarriko du Euskalmetek, "muturreko tenperatura oso altuengatik. Tenperatura maximoak 33 ºC-ra igo daitezke kostaldean, 36 ºC-ra kantauri isurialdearen barnealdean". Tenperatura altu iraunkorragatik ere abisu beraren eraginpean izango gara abuztuaren 27an. "Tenperatura minimo/maximoak kostaldean 19/33 ºC, kantauri isurialdearen barnealdean 18/36" izatea espero da. Iganderako aldaketa omen dator:

Abuztuak 26, ostirala

"Kantauri isurialdean zerua tarteka hodeitsu egongo da behe-hodeiekin, batez ere goizeko lehen orduetan eta azken orduetan, baina eguerdi partean giro eguzkitsua nagusituko da. Hegoaldean hego-ekialdeko haizea ibiliko da eta iparraldean iparraldekoa, horren ondorioz kostaldean asko jaitsiko da tenperatura".

Abuztuak 27, larunbata

"Larunbata trantsizio eguna izango da. Goizean eguzkitsu egongo da, hegoaldeko haizea ibiliko da eta kostaldean tenperatura berriro ere igo egingo da, 30 ºC-tik gora. Barnealdean ez da aldaketarik izango, maximoak 35 ºC ingurukoak izango dira. Arratsaldean, ordea, hego-ekialdeko haizea ipar-mendebaldera aldatuko da eta lainotzera egingo du; gainera, baliteke gauean euri pixka bat egitea. Aldaketak beroaren arintzea ekarriko du, eta tenperaturaren jaitsierak jarraipena izango du igandean".

Abuztuak 28, igandea

"Igandean ipar isurialdean beroak amore emango du eta hegoaldean ere tenperatura jaisten hasiko da, ipar-mendebaldeko haizea nagusituko delako. Goizean kantauri isurialdean hodeitsu egongo da eta baliteke han-hemenka euria egitea. Arratsaldean ostarte batzuk ireki daitezke, baina gauean berriro ere estalita geratuko da. Tenperatura maximoak 25 eta 30 ºC artekoak izango dira".

Informazio eguneratua: euskalmet.eus

Irudia: artxibokoa.


Iker Muniain

Fitxa pertsonala eta kirol-ibilbidea.

Jaiotze-data:

1992/12/19, Iruñea

Kirola:

Futbola

Kokapena:

Aurrelaria

Ibilbidea:

Txantreako harrobikoa da. 14 urterekin Athleticera joan zen. Lehenengo taldearekin, Young Boys suitzarraren aurka estreinatu zen (0-1). Kanporaketa horren itzuliko partidan, Athleticekin gola sartzen zuen jokalaririk gazteena bihurtu zen.

Palmaresa:

Europa Ligako eta Errege Kopako txapeldunordea da Athleticekin. Espainiako selekzioarekin, 21 urtez azpiko Eurokopa irabazi zuen.

Zaletasunak:

Bihurria da zelai barruan eta zelaitik kanpo. Lagunekin Play Stationera jokatzea gustatzen zaio. Partida baten aurreko gauean Colacao beroa hartzen du.


Podiumera igo da Antonio Aristi denboraldiko lehen karreran

Espainiako Iraupen Kopan (CER) ari da aurten ere, Harriet Arruabarrenarekin bikotea osatuta. Nafarroako Zirkuitoan, Los Arcosen, egin dituzte urteko lehendabiziko lasterketak, joan den aste bukaeran, eta horietako batean bigarren postuan sailkatu ziren.

Antonio Aristi auto-gidariak ondo ekin dio denboraldiari. Espainiako Iraupen Kopan (CER) ari da aurten ere, Seat Leon Copa batekin eta Harriet Arruabarrenarekin bikotea osatuta, eta urteko aurreneko proban podiumera igotzea lortu dute.

CER txapelketan lasterketak bi manga edo saiotan egiten dituzte; manga bakoitza indibidualki puntuatzen dute, azken sailkapenerako. Los Arcosen, zapatuko sailkatze saioetan, Aristik eta Arruabarrenak aurreneko lasterketarako bigarren denborarik onena egin zuten, eta laugarren denbora, berriz, bigarren lasterketarako. Igandean, aurreneko lasterketan bezperako lana berretsi eta bigarren postua lortu zuten. Bigarrengoan askoz atzerago sailkatu ziren; arazo mekanikoak izateaz gain, aurreneko lasterketan postu ona egiteak bigarrengorako denbora gehitzea dakarrelako txapelketan.

Nafarroakoaz gain beste bost probak osatzen dute 2012ko CER txapelketaren egutegia. Alcañizen (Teruel, Espainia) izango dute hurrengo hitzordua (ekainak 16 eta 17), eta gero Algarven (Portugal, uztailak 7 eta 8), Valentzian (Herrialde Katalanak, irailak 15 eta 16), Montmelon (Herrialde Katalanak, urriak 5 eta 6) eta Jaraman (Espainia, urriak 27 eta 28).


Ikasketak etxetik urrun

Ikasturte berria atzerrian ikasten pasatuko dute zortzi gazteazkoitiar hauek. Geroz eta gehiago dira batxilergoa nahiz gradua etxetik urrun ikastea erabakitzen dutenak. Esperientziak titula lortzeko balioko die, baina, horrez gain, bizipen eta lagun berriek pertsonalki hazten lagunduko dietela sinetsita daude.

«Oso erraz egokitu naiz hirira»

Ainhoa Oroz Uria (Azkoitia, 1998)

«Bartzelonako Unibertsitatean (UB) ikasiko dut Podologia Gradua. Etxetik kanpo ikastea erabaki dut, ikasi nahi nuen gradua Euskal Herrian ez zegoelako eta esperientzia berri bat bizitzeko gogoa nuelako. Erraza izan zen erabakia hartzea; ez nuen dudarik izan erabakia hartzerakoan. Ikasketak katalanez eta gazteleraz egiten ari naiz. Lehenengo egunetan antzeman nuen aldaketa, baina berehala ohitu nintzen.

Hasieran, beldur pixka batekin joan nintzen, baina kuriositatea ere banuen, ez nekielako zerekin topo egingo nuen. Hala ere, oso erraz egokitu naiz hirira, nahiz eta herriko lasaitasunaren falta sumatzen dudan.

Egunero joaten naiz unibertsitatera, eta denbora librean unibertsitateko lagunekin edo etxekideekin egiten ditut planak. Batzuetan turistak bezala ibiltzen gara hiria deskubritzen, eta besteetan, berriz, auzotik ez gara irteten.

Nahiz eta egunerokoan errutina bat izan, egun bakoitza desberdina izaten da hemen. Izan ere, egunero jende berria ikusten eta ezagutzen dut, eta, ondorioz, gauza berriak gertatzen zaizkit egunero.

Oso esperientzia gomendagarria da. Izan ere, gradua ikasteaz gain, pertsona bezala ere asko ikasten da. Ia egunero egoten naiz harremanetan etxekoekin eta lagunekin; gehienbat Whatsappez, baina Skype ere erabiltzen dut».

«Ingelesaz gain, milaka gauza ari naiz ikasten»

Naia Aleson Alberdi (Azkoitia, 2001)

«Estatu Batuetako Sergeant Bluff Luton High School eskolan egingo ditut batxilergoko ikasketak ikasturte honetan. Abuztuaren hasieran etorri nintzen eta ekain hasieran itzuliko naiz horra; hamar hilabete inguru egongo naiz Estatu Batuetan bizitzen. Ingelesez egingo ditut ikasketak. Jada hilabete bat baino gehiago daramat hemen, eta, beraz, nire ingeles maila hobetuz doa. Hasieran guztiz beldurtu nintzen, ez nielako ezer ulertzen, baina denborarekin geroz eta errazagoa egiten zait.

Buruari buelta gehiegi eman gabe hartutako erabakia izan da. Etxekoei nire nahien berri eman, eta beraiek ere baiezkoa eman zidaten. Denborarekin informazioa bildu eta hilabete batzuk geroago, hemen nago! Aurrez ez nuen horrelako esperientzien berririk. Egun batean etxean afaltzen ari ginela, amak aipatu zuen bere lagun baten alaba Estatu Batuetara joan zela batxilergoko lehenengo maila ikastera, eta interesgarria iruditu zitzaidan. Etorkizunera begira, ingelesa ez ezik, bizitzari buruz ikasiko dut: aurrerantzean, etxean dudan guztia askoz ere gehiago estimatuko dut. Dagoeneko bakarrik bizitzen ikasi dut, independenteagoa izaten.

Oso urduri etorri nintzen, buruan milaka galdera nituela. Eguna iristeko gogotsu nengoen, eta, behin hegazkinean sartu nintzenean, pentsatu nuen: «Kito, hasi da nire biziko etapa berri bat; burua altxatu, eta aurrera». Lehenengo astea oso gogorra izan zen, eta itzuli besterik ez nuen nahi, baina, denborarekin, hori guztiz aldatu da, eta orain irrikaz nago aurretik ditudan bederatzi hilabeteak topera aprobetxatzeko! Hala ere, familiaren eta lagunen falta sumatzen dut gehiena; asko gogoratzen naiz haietaz une oro. Gainera, gaur egun daukagun teknologiarekin, oso erraza da harremana mantentzea. Hasiera batean denbora asko pasatzen nuen mugikorrarekin, baina orain bi astean behin egoten naiz etxekoekin telefonoz, eta mezu bat edo beste bidaltzen diet egunero. Lagunekin Whatsappez hitz egiten dut noizean behin.

Euskal Herrian ez bezala, Fast Food jatetxeez eta School Bus horiez aparte ez dago gauza askorik hemen. Leku ederra da eta oso gustura nago, baina Euskal Herria izugarria da niretzat, eta hango hondartzak eta mendiak izugarri botatzen ditut faltan. Egia esan, bertako jendeak harritu nau gehiena: izugarri jatorrak dira guztiak, eta beti laguntzeko prest daude. Kaletik oinez bazoaz, denek agurtzen zaituzte eta zer moduz zauden galdetu, eta hori ederra da. Bertako giroa atsegin dut gehiena; lehenengo egunetik etxean bezala sentitu naiz, bai familiarekin bai eskolako lagunekin.

Egunero eskolara joaten naiz, Azkoitian bezala, eta eskola amaitzean Cross Country-ko entrenamendua izaten dut, hau da, atletismokoa. Hori amaitzean, etxera joan eta afaldu egiten dugu. Eguneko une ederrenetako bat izaten da, nire hemengo familia osoa elkartzen baikara. Asteburuan, hemen inguruko leku berriak ezagutzera eraman ohi naute, eta zerbait berezia egiten saiatzen gara.

Azkoitiarekin alderatuta, oso desberdina da dena. Ikaskideek ia egunero galdetzen didate zein den ni bizi naizen tokiaren eta honen arteko desberdintasun nagusia, eta nire erantzuna «guztia» izaten da. Pelikula batean egongo banintz bezala bizi naiz hemen: egun osoa begiak zabalik pasatzen dut, gauza berriei harrituta begira. Horrez gain, ordutegiekin guztiz harrituta nago oraindik: egunero 11:30ean bazkaldu eta 17:30ean afaltzen dugu…

Anekdota moduan, berriz, ingelesarekin izan ditut hainbat nahaste: jatetxetara joaten naizen bakoitzean zerbitzariek barre egiten didate, eta batzuetan gauzak lau aldiz esan behar izaten ditut, baina hori ere hobetuz doa. Bestalde, hona etortzean hegazkinean izan genuen arazoa... Madrildik Chicagorako hegaldian, hegazkineko ateak ez zituzten ondo itxi, eta ozeano gainean geundela buelta hartu, eta Madrilera itzuli ginen hegazkinez aldatzera. Izugarrizko larrialdia izan zen, baina bueno, konpondu zuten eta ondo iritsi ginen.

Guztiz gomendatuko nuke esperientzia. Urte hau ez zait sekula ahaztuko. Jendeak pentsatuko luke hona etorri naizela ingelesa ikastera, baina hemen ingelesaz gain milaka gauza ari naiz ikasten. Beste mundu bat da hau».

«Nire antzeko afizioak eta ohiturak dituen jende berria ezagutu dut, eta horrexek

bete nau gehien»

Jone Zabaleta Larrañaga (Azkoitia, 1998)

«Bigarren urtez jarraian, Lleidako Unibertsitatean [Katalunia] ari naiz ikasten Fisioterapiako eta Jarduera Fisikoaren eta Kirolaren Zientzietako gradu bikoitza. Argi neukan fisioterapiaren antzeko zerbait ikasi nahi nuela, baina, kirola egitea ere gustatzen zaidanez, gradu bikoitz hori ikastea aproposa iruditu zitzaidan. Euskal Herritik irten behar izan dut, bertan ez dagoelako horrelako gradu bikoitzik. Beraz, Lleidan biziko naiz gutxienez bost urte, karrera bukatu arte, eta gero ikusi egin beharko dut, lan eskaintzen arabera.

Bestalde, esperientzia berriak beti izaten dira aberasgarriak, gehienbat heldutasun pertsonalaren aldetik. Jende desberdina ezagutzeak eta bakardadean eguneroko bizimoduari aurre egiteak asko erakusten digu, eta etorkizunean lagungarri izango dudala iruditzen zait. Lleidan, gainera, atletismo pistan entrenatzeko aukera daukat, eta gozatzen ari naiz. Izan ere, hainbeste urtean Azkoitian entrenatzen aritu arren, ez dut izan horretarako aukerarik.

Hasieran ez nekien zer aurkituko nuen, eta ezjakintasunak urduritasun apur bat ematen zidan. Dena zen berria niretzat: jendea, herria, irakasleak, etxea… Baina berehala ohitu nintzen bizimodu honetara. Goizez klaseak izan ohi ditut, eta arratsaldez, berriz, entrenatzeko eta lanak egiteko aprobetxatzen dut. Ikasturte honetan, goizez eta arratsaldez izango ditut klaseak; beraz, denbora libre askorik ez dut izango. Hala ere, tarte bat dudanean entrenatzeko edo txapelketetara joateko aprobetxatzen dut gehienetan. Nire antzeko afizioak eta ohiturak dituen jende berria ezagutu dut, eta horrexek bete nau gehien.

Bestalde, Lleidan edozein momentutan euskaraz hitz egitearen falta sumatzen dut. Familiarekin eta lagunekin ere asko gogoratzen naiz; bereziki, momentu zailetan. Hala ere, mugikor bidez ia egunero komunikatzen gara. Eta atletismoari dagokionez, berriz, entrenatzailearen eta eguneroko korrikako kideen hutsunea ere nabaritzen dut.

Irakasgai gehienak katalanez izaten ditut, eta gutxi batzuk gaztelaniaz. Uste baino errazago moldatu naiz, hasiera batean kostatu arren; hilabeteren ondoren dena ulertzen nuen, eta pixkanaka ohitzen joan nintzen. Oro har, erraz egokitu naiz herrialde berrira, uste baino errazago. Lagun batekin joateak gauzak erraztu dizkit, eta pare bat ikaskide euskaldun edukitzeak ere bai.Ni bizitzen ari naizen esperientzia guztiz gomendatuko nuke; zeharo aberasgarria iruditzen zait. Horrelako esperientziak bizitzeko aukera gutxi izaten da, eta aprobetxatu beharra dago gaztetan, etxera itzultzeko aukera beti izango dugu-eta gerora ere».

«Gehiena gustatu zaidana ikasle egoitzan dudan lagun giroa da»

Mara Larrañaga Ibarmia (Azkoitia, 1998)

«Aurten, iaz bezala, Valladolideko Unibertsitatean egingo ditut ikasketak. Publizitatea eta Harreman Publikoak graduaren campusa Segovian dagoenez, bertan nago bizitzen, eta hemen jarraitzeko asmoa dut gradua amaitu arte. Gazteleraz dira irakasgai guztiak, eta, nahiz eta hasieran ohitzea kosta egin zitzaidan, orain ongi moldatzen naiz.

Beti gustatu izan zait beste herrialde batera joatea eta esperientzia berriak bizitzea, baina, nire kasuan, batxilergoko notak ere baldintzatu ninduen. Etxekoek han gelditzeko esaten zidaten, baina niri ez zitzaidan axola kanpora joatea. Hasieran beldur pixka bat nuen, ez nekielako zer aurkituko nuen, baina orain oso gustura nago hartutako erabakiarekin.

Goizean klaseak izaten ditut, eta arratsaldean lanak egiten saiatzen naiz gehienetan. Denbora librea, berriz, Segovian ezagututako lagunekin egoteko eta kirol pixka bat egiteko aprobetxatzen dut. Orain arte gehiena gustatu zaidana ikasle egoitzan dudan lagun giroa da.

Etorri aurretik ez nekien Segovia unibertsitate hiria zenik, eta horrek asko harritu ninduen. Gainera, ez nuen bertako kultura nahasketa espero. Erraz egokitu naiz herrialde eta bizimodu berrira; ez dago ezberdintasun handirik. Lagunen eta familiaren hutsunea asko nabaritzen dut, baina, hala ere, guztiz gomendatuko nuke esperientzia hau: asko ikasten da eta jende pila bat ezagutzeko aukera ematen du».

«Ikasketak etxetik kanpo egitea gomendatuko nuke, oso esperientzia

aberasgarria delako eta etorkizunean lan munduan ere lagun dezakeelako»

Jon Ander Agirre Carrillo (Azkoitia, 1999)

«Madrilgo Unibertsitate Konplutentsean egingo dut Farmaziako Gradua. Gasteizen ikasteko aukera ere banuen, baina nahiago izan dut kanpora etorri eta beste esperientzia bat bizi. Klaseak gazteleraz ematen dira, eta, egia esan, pixka bat kostatzen ari zait; batez ere, matematika beste hizkuntza batean ikastea.

Herriminez etorri nintzen Madrilera, baina ohitzen ari naiz. Lagunekin etortzeak ere asko laguntzen du bizimodu berrira egokitzen, eta, momentuz behintzat, ikasketak bukatu arte hemen egoteko asmoa dut. Hala ere, faltan sumatzen ditut familia, herrian geratu diren lagunak eta Euskal Herriko eguraldia, baina egunero hitz egiten dut haiekin, Whatsappez zein Skype bidez.

Arratsaldez izaten ditut klaseak, 14:30etik 17:30era. Goizak eta klasetik irten ondorengo orduak lanak egiten eta ikasten ematen ditut gehienbat, etxeko lan asko izaten baititut. Denbora libre askorik ere ez daukat, baina, ahal dudanetan, hirian barrena txoko berriak aurkitu eta ezagutzea atsegin dut. Gehien gustatu zaidana hiriko giroa izan da; Euskal Herrikoaren aldean oso ezberdina da, baina, hala ere, euskaldun askorekin egin dut topo hemen.

Ikasketak etxetik kanpo egitea gomendatuko nuke, oso esperientzia aberasgarria delako eta etorkizunean lan munduan ere lagun dezakeelako».

«Eskoziako sistema oso interesgarria iruditu zitzaidan»

Eneritz Lopez Muguruza (Azkoitia, 1999)

«Aberdeen-eko Unibertsitatean [Eskozia] egingo ditut Biomedikuntzako ikasketak. Gradu hori egiteko aukera Bartzelonan eta Lleidan ere banuen, baina hango unibertsitateetako sarbide nota nik lortutakoa baino altuagoa zen. Bestalde, Eskoziako sistema oso interesgarria iruditu zitzaidan: bertako gobernuak ordaintzen dit matrikula, eta Aberdeeneko Unibertsitatean nire gradua hobeto antolatuta dagoela iruditzen zait. Klaseak ingelesez ematen dira, baina ondo moldatzen naiz. Zailagoa da bertako adineko jendeak esaten duena ulertzea, oso azentu bitxia baitute.

Hasieran, kanpoan ikasteko erabakia hartu nuenean, sekulako gogoa nuen. Egia da, ordea, batzuetan gogorik gabe sentitu naizela; izan ere, bakarrik etorri naiz, eta familiarengandik eta lagunengandik urruntzeak pena eman dit. Hala ere, ikasteko eta jende berria ezagutzeko gogoz etorri naiz, eta uste nuena baino azkarrago egokitu naiz. Hemengo jendea oso jatorra eta irekia da, eta iritsi bezain laster izan dut lagunak egiteko aukera.

Goizero joaten naiz unibertsitatera, eta, normalean, hiruzpalau ikasgai izaten ditut. Arratsaldeak, berriz, etxeko lanak egiten edo ikasten ematen ditut, unibertsitateko liburutegian. Denbora librean, nire campus berean bizi diren lagun batzuen etxera joan ohi naiz nire etxekidearekin, eta gauetan tabernetara ere joaten gara.

Euskal Herria asko gogorarazten dit hemengo paisaiak, berdea eta euritsua baita. Hala ere, giroa oso ezberdina da. Parrandak, esaterako, ez du antz handirik, eta, Euskal Herriko unibertsitateetan ez bezala, hemengoan ehun herrialde ezberdinetako ikasleak daude. Guztietan zailena, ordea, jatorduetara ohitzea izango da, jendeak eguerdiko hamabietan bazkaldu eta arratsaldeko seietan afaltzen baitu.

Esperientzia erabat gomendatuko nuke. Hizkuntza, kultura eta txoko ezberdinak ikasteko aukera paregabea da, eta uste dut horrek mundua beste begi batzuekin ikusteko eta pertsona gisa hazteko aukera ere ematen duela. Familia eta lagunak faltan botatzen ditut, baina egunero egoten naiz haiekin harremanetan Whatsappez, baita Skype bidez ere».

«Biok batera egonda, errazagoa izan da kanpora etortzea»

Maialen Odriozola Gaztañaga (Azkoitia, 1999) eta Naroa Larrañaga Aranberri (Azkoitia, 1999)

«Tarragonako Rovira i Virgili Unibertsitatean egingo ditugu Erizaintzako ikasketak. Etxetik kanpo ikastea erabaki genuen selektibitateko notak ez zigulako balio izan Euskal Herriko Unibertsitatean sartzeko, eta, beraz, Espainian hasi behar izan genuen aukera gehiagoren bila. Garbi genuen biok Erizaintza ikasi nahi genuela, eta, biok batera egonda, errazagoa izan da kanpora etortzea. Ikasgaiak gazteleraz eta katalanez dira, irakaslearen ama hizkuntzaren arabera. Gazteleraz ondo moldatzen gara, baina klaseak katalanez ematea nahiko zaila egin zaigu; dena dela, pixkanaka ohitzen ari gara.

Kanpora ikastera etortzeko erabakia hartu genuenean, nahiko lasai eta baikor geunden, baina, behin maletak hartuta autoan sartu ginenean, dudak ere sortu zitzaizkigun. Hala ere, uste baino errazago ohitu gara bizimodu berrira. Unibertsitatean oso lagunarte polita egin dugu, eta egoitzan ere gustura gaude, nobatada batzuk egin dizkiguten arren.

Goizetan izaten ditugu klaseak; bazkaldu ostean oraindik ez dugu egiteko askorik izaten, eta plan ezberdinak egiten ditugu, egunaren arabera. Eguraldi ona egiten badu, hondartzara edo korrika egitera joan ohi gara, eta, bestela, egoitzan geratzen gara edota merkataritza zentrora ere joan izan gara. Ostegunetan egoten den giroa ere asko gustatu zaigu. Egia esan, ez dugu aspertzeko astirik izaten.

Oso ezberdinak dira Azkoitia eta Tarragona, eta egia da herriaren falta nabaritzen dugula, baita familiarena eta lagunena ere. Hala ere, esperientzia berri hau bizitzea gomendatzen dugu, arduratsuago eta irekiago izaten laguntzen duelako eta jende berria ezagutzea ere aberasgarria delako. Gurasoekin bizitzea oso erraza eta erosoa da, baina bakarrik bizitzeak ere baditu abantailak. Gainera, Whatsappez egunero hitz egiten dugu etxekoekin eta lagunekin, eta noizbehinka Skype ere erabiltzen dugu».


Sentsibilizazio kanpaina batek Lezo bisitatuko du ez-jaien harira

Bazkaltzera joan aurretik argazki erraldoia ateratzen dute kuadrillek.

Gipuzkoako Ostalaritza Elkarteak jakitera eman duenez dinamizatzaile talde batek Lezo bisitatuko du irailaren 13an eta 14an.

Asmoa ostalaritza eremu segurua dela aldarrikatzea eta pandemia eteteko neurri egokiak sustatzea da, hala nola musukoaren erabilera, distantzia soziala eta eskuetako garbitasunean fokua jarriz. Era berean, musukoak banatuko dituzte herritarren artean. Zehaztu dutenez herriaren erdigunean zentratu dute kanpaina, izan ere bertan egoten da jende pilaketa handiena.

Iragarri dute gazteei zuzendutako kanpaina dela batez ere, kolektibo hau delako COVID-19aren zabalkundea geldiarazteko sentsibilizazio eta pedagogia lan gehien eskatzen duena.

Programa hau uztailetik dago abian hiru lurraldeetan Eusko Jaurlaritzako arduradunen eta Euskadiko ostalaritza sektoreko ordezkarien arteko elkarlanaren ondorioz.

Jadanik Gipuzkoako hainbat udalerri bisitatu dituzte tartean Errenteria-Orereta, Oiartzun, Irun eta Hondarribia. Instituzioetako ordezkariek pandemiaren aurka egiten ari diren lana nabarmendu nahi izan dute ostalaritza sektoretik.


Aldaketarik ez prezioetan

INEren datuen arabera, apirileko mailan mantendu dira salneurriak maiatzean.

Aste Santuak prezioen garestitze handia ekarri zuen martxotik apirilera bitartean: %0,9 igo ziren salneurriak Hego Euskal Herrian, hein batean oporrei lotutako produktuek eta zerbitzuek —erregaia, aisia, arropak— izan zuten garestitzearen eraginez. Azken bi urteetako igoerarik handiena izan zen.

Orduko mailan mantendu dira prezioak maiatzean ere. Eta inflazioa ere ez da aldatu: %0,4koa zen apirilean, berdin maiatzean. Dena den, urteko lehen bost hilabeteetan izandako bilakaera aintzat hartuta, bizimodua %0,3 merkatu da joan den urteko datuekin alderatuta.

Iazko irailetik, %0,5eko mugaren azpitik dabil inflazioa Hego Euskal Herrian. Negatiboa ere izan zen martxoan. Herritar arruntentzat prezio apalak pozerako motibo diren arren, deflazio arriskuak erakundeen artean kezka eragiten du. EBZren helburua da %2aren bueltan ibiltzea inflazioa.


Egitarau bete-betearekin datoz aurtengo Euskal Jaiak Ordizian

Musika, hitzaldia, gastronomia eta herri kirol txapelketa eta beste hainbat ekitaldi eskainiko ditu Euskal Jaiak. Datorren asteazkena izango da egun handiaAbuztuko oporrak pasata, Euskal Jaiak ospatzeko guztia prest dute Ordizian. Egun handia datorren asteazkena izango bada ere, egun horretan egingo baitute gazta txapelketa eta azoka berezia, aste honetan hasita, egitarau bete-betea antolatu dute; Musika Hamabostaldia, Emaneurre Euskarari eguna, jubilatuen eguna eta beste hainbat eta hainbat ekitaldi izango dira hurrengo egunetan.Musika HamabostaldiaEuskal Jaien egitarauak, Donostiako Musika Hamabostaldiarekin bat egin du aurten eta kontzertu eta musika ekitaldi oso interesgarriak ekarri ditu horrek Ordiziara. Atzo, asteazkenetako ohiko azoka egun musikatua izan zen. Txikienentzat Kantu Kontari saxofonistaren istorioa izan zen lehenik. Jarraian, Otxote Eguzkilore taldea, azokako txoko desberdinetan aritu zen kantuan. Gero, Goierriko Bertso Eskolaren eskutik, Bertsotan balkoitik balkoira saioa eskaini zuten Maialen Akizuk eta German Urteagak.Azkenik, Kalakan taldeak, L’Incontro bikotearekin elkarlanean, musika emanaldi oso zaindu eta bikaina eskaini zuen. Ordiziako parrokia jendez bete zuten eta bertaratu zirenak «oso gustura» atera ziren emanalditik. Besteak beste, arpa, oboe, perkusio, alboka eta ahotsekin jolas egiten zuten, talde bakoitzaren unibertso musikalek bat egiteko.Musikarekin jarraituz, rockaren zaletuek, Kaotiko talde arabarra entzun eta ikusteko aukera izango dute bihar ostirala, Plaza Nagusian, gaueko 22:00etan hasita.Asteburu oparoaEuskal Jaietako egitarauaren barruan, Emaurre! taldeak Emaneurre Euskarari eguna antolatu du aurten ere. Irailaren 1ean, larunbatean, izango da, eta egun osoko egitaraua antolatu dute. 11:00etan hasita, kuadrillen arteko herri kirol txapelketa egingo dute.Jarraian, parte hartzaile guztiak, herri bazkaria egiteko elkartuko dira pilotaleku txikian. Ondoren, euskal kanta emanaldia egingo du Ordiziako Xabier Crehuet bakarlari gazteak. Sari banaketa 17:15a aldera egingo dute. eta jarraian, harriorrihar txapelketa jokatuko dute.Arratsaldean, berriz, Polekeleke txarangak girotuko ditu kaleak, 18:15ean hasita, eta iluntzerako ere badago planik. Izan ere, Gozategi taldearen eskutik dantzaldia antolatu dute Plaza Nagusian.Igandean, jubilatuen txanda izango da. 13:15ean hasita, dantzariak eta Laguntasuna errondailaren emanaldia izango dira pilotalekuan. Jarraian, bazkari herrikoia egingo dute eta bazkal ondoren, dantzaldia izango dute.Bestelako ekitaldiakEuskal Jaietako egitarauaren barruan baita ere, 28. gastronomia topaketa egingo dute datorren asteartean hilaren 4ean, Plaza Nagusian 17:00etan hasita. Egun berean, Arabako Errioxako ardo postuak ere irekiko dituzte Zuhaiztian, 19:00etan.Bertako produktuen erakuslehio handia, berriz, asteazkenean irekiko dute, izan ere, azoka berezia eta gazta txapelketa egingo baitira egun horretan.Dena den, hurrengo egunetan ere izango dira beste hainbat gauza: hitzaldiak, bertso saioa, sagardo eguna irailaren 8an eta Lazkao Txiki bertso paper lehiaketaren sari banaketa irailaren 9an.


Kirol eta aisialdirako kanpusa udan Otxandion

Ekainaren 23tik 27ra Otxandion kirol eta aisialdirako kanpusa antolatu dute. Hau, 2000.urtetik 2008ra jaio diren neska-mutilentzat izango da. Eta kanpusaren ordutegia 10:00etatik 14:00etara izango da.

Gainera, Zelaieta futbol zelaian futbolean aritzeaz gain, beste hainbat ekintza ere egingo dituzte. Eguraldiak lagunduz gero igerilekura joan, Hontza Extrem Abentura Parkera irteera egin eta “Euskara eta Kirola”ren inguruko hitzaldiren bat jasoko dute haurrek Tokero eta Koikiliren eskutik.

Kanpusak plaza mugatuak izango ditu, 50 haurrentzako lekua egongo da. Otxandioko haurrentzako izen ematearen prezioa 80 eurokoa izango da eta kanpokoentzat 100 eurokoa. Izen-ematea honako e-mail honetan egin daiteke: administrazioa@itzarrikas.net. Prezio honen barruan honako gauza hauek sartuta egongo dira: kirol materila, hamaiketako, egiten diren kirol jarduerak, asegurua eta bi entrenatzaile egongo dira.


Auzitegi Nazionalak 13tik 10 urtera jaitsi du Iñaki Abaden zigorra, akatsa zuzenduta

Zigor Aretoko Lehen Sekzioak onartu duenez akatsa egin zuen Iñaki Abaden zigorra kalkulatzerakoan. Ez da epaiak duen akats bakarra eta horiek zuzentzeko autoa kaleratu du Auzitegi Nazionalak.

Auzitegi Nazionalak 13tik 10 urtera jaitsi du Iñaki Abad Altsasuko gazteari ezarritako zigorra, kalkulua egiterakoan akatsa egin zuela onartu ostean. Zigor Arloko 1. Sekzioak bi eta 13 urte bitarteko zigorra ezarri zien Altsasuko auziko zortzi gazteei, 2015eko urriaren 15ean Nafarroako herrian gertatutako liskarrengatik.

EFE albiste agentziak zabaldutako Auzitegi Nazionalaren zuzenketa autoaren arabera, Iñaki Abadi hiru lesio leporatu zizkion eta horietako bakoitzarengatik bi urteko zigorra aurreikusi zuen. Aitzitik, autoaren arabera, batuketa egiterakoan delitu bakoitzagatik hiru urte kontatu zizkioten.

Hori dela eta, Auzitegi Nazionalak aintzatu hartu du Iñaki Abaden defentsak egindako eskaera. Horren arabera, eta behin akatsa zuzenduta, 10 urteko zigorra izango du: sei urte hiru lesio deliturengatik eta lau urte atentatu delituagatik.

Iñaki Abad izan zen, hain zuzen ere, Guardia Zibileko sarjentuaren testigantza gezurtatzen duen bideoa grabatu zuena. Iñaki Abad eta Altsasuko beste sei gazte behin-behinean espetxean daude harik eta Auzitegi Gorenak bere iritzia eman eta epaia irmoa izan arte. Gaur egun, Ainara Urkijo da Altsasuko auziko zortzi gazteetatik gaur egun libre dagoen bakarra —epaimahaiak bi urteko zigorra jarri zion—.

Epaiak akats gehiago ere baditu, nahiz eta beste akats horiek ez duten zigorretan eraginik. Zuzenketa autoan lau akats onartzen ditu epaimahaiak: Iñaki Abaden zigorrari buruzkoa eta beste hiru.

Hasteko, Fiskaltzaren zigor eskaeraren atalean fiskalak eskatutakoa baino lesio delitu bat gehiago jasotzen zuen epaiak.

Bada bigarren akats bat ere. Epaiak ez du jasotzen Guardia Zibiletako baten neska lagunak (Maria Jose) ez zuela Iñaki Abaden kontrako akusaziorik egin. Zuzenketa autoak akats hori ere zuzendu du.

Azkenik, akusatuetako baten abizena ere gaizki idatzita zegoen epaian.

Auzitegi Nazionalak ekainaren 1ean emandako epaian ez zuen terrorismo zantzurik ikusi epaitutako gertakarietan, baina 2 eta 13 arteko zigorrak ezarri zizkien zortzi auzipetuei. Joan den astean, ostera, fiskalak helegitea jarri zion Altsasuko auziko epaiari, terrorismoa izan zela iritzita.

Ekainaren 16an dozenaka milaka lagun bildu ziren Iruñean, Altsasuko auziaren epaia salatzeko eta zortzi gazteen askatasuna eskatzeko.


MRAk liderra hartuko du etxean


Santi Garcia eta Martin Egañaren oroimenez

Gipuzkoa mailako txapelketa, Lasarte-Oriakoa eta emakumezkoena egin da gaur goizean Michelingo bolatokian. Herritar bolariak bakarrik ez; probintzia osoko jendea ere hurbildu da Santi Garcia eta Martin Egañaren omenez urtero egiten den txapelketara, aurten hamaikagarren aldiz.

Jesus Lasa lasarteoriatarra izan da jaun eta jabe goizean Gipuzkoa mailako sailkapenean eta baita herritarrenean ere, ondorioz, txapeldun bikoitza izan da Garcia eta Egañaren XI. Oroimenezkoan.

Probintzia mailakoan 48 birla etzanarazi ditu Lasak. Bigarren egin duen Juan Goenagak 47 bota ditu, hirugarren Benito Loitegui izan da eta laugarren berriz, Jose Cruz Aranburu.

Herritarren arteko sailkapenean ere Jesus Lasa izan da nagusi, Joxean Montes eta Inaxio Otaegiren aurretik.

Azkenik, zazpi birletara egindako proban Antonio Miner gailendu da Marcelino Agirre eta Joxean Montesi aurrea hartuta eta emakumezkoen proba Txaro Galanek irabazi du. Podiuma Maitane Egañak eta Ainhoa Egañak.

Sariketa eta eskerrak

Ohi bezala, goi mailako elikagaiak eta oroigarriak eraman zituzten saridunek etxera Maria Dolores Solanoren eskutik, Martin Egaña zenaren alargunaren eskutik.

Aurtengoan Rakel Marinek, Santi Garciaren alargunak, ezin izan du tamalez saribanaketan egon.

Hurrengo urteari begira, jokalarien partetik aurtengoaren pareko babesa jasotzea espero dute antolatzaileek eta txapelketako parte-hartzaile guztiei esker ona adierazi nahi izan diete antolakuntzan aritu diren lagunek.

Hogei bat jokalari giro ederrean ibili dira bolotara jokatzen goiz osoan zehar eta bolatokira bertaratutakoek goiz pasa polita egin dute hiru orduko jardunaldia osatuta. Hurrengo urtean XII. edizioa egingo da.


Asteburuan, Lizeaga festetan

Lizeaga auzoan festa giroa izango dute bi egunez, bihar eta etzi, Madalena jaiak baitituzte. Berrikuntzaz betea dator aurtengo egitaraua, egun kopurutik hasita; lehen, egun bateko festa izaten zen, eta aurten bi egunekoa antolatu dute. Horrez gain, sagardo-kata eta balkoi lehiaketa antolatu dituzte, beste hainbat ekitaldirekin batera.

Tortila eta sagardoa gaur

Tortila lehiaketa izaten da urteroko klasiko bat. Edozein tortila klase egin liteke, eta onenak irabaziko du. Tortila entregatzeko azken ordua: 18:35ak. Lehendabiziko 10ek saria izango dute. Tortilari bultzatzeko sagardoa izaten da lagun bikaina. 18:45etan sagardo kata prestatu dute, 3 euroan, 15 minutu lehenago (gehienez 30 lagun). Ondoren sagardo probaketa, Hernaniko sei sagardotegietako sagardoekin, eta gero koadrilen afaria, norberak jatekoa eramanda. Bukaera, musikarekin.

Igandean, egun guztia

Umeentzako ekintzekin hasiko dute igandea, 10:00etan. Eguerdian txaranga eta herri poteoa, gero herri bazkaria, eta jokoan eta musikarekin bukatuko dute eguna. Azken egunean saria emango diote balkoi ederrenari; horregatik, balkoiak mozorrotzeko eskatu diete bizilagun guztiei. Trafikoarentzat itxi egingo dute Victor Hugo kalea igandean, 11:00etatik 18:00etara.

EGITARAUA

Uztailak 20, larunbata

18:03 Txupinazoa.

18:35 Tortilla txapelketan parte hartzeko azken ordua. Edozein tortila eraman liteke, eta 10 lehenengoek saria dute.

18:45 Sagardo kata.

19:12 Sagardo probaketa: Itxasburu, Larre-Gain, Elutxeta, Elorrabi, Alberro eta Iparragirre.

21:30 Koadrilen afaria.

22:30 Musika.

Uztailak 21, igandea

10:04 Txokolatada, umeentzako jolasak eta mozorro-lehiaketa.

12:06 Buruhaundiak eta Bosko Anitz txaranga.

12:57 Herri poteoa Bosko Anitz txarangarekin.

14:30 Herri bazkaria.

16:00 Toka eta bote txapelketak eta ondoren sari-banaketak.

17:00 Modesto Ordoki: Gizon Orkesta.

20:30 Jai bukaera.


Corrugados Lasaoko ekoizpena gelditzeko asmoa agertu du Gallardok

Grupo Alfonso Gallardo enpresak idatzi bat bidali du komunikabideetara. Bertan jakinarazi du Espainiako lantegi guztietako ekoizpena gelditzea aurreikusten duela. Arrazoia zein den azaldu du idatzian: “Argindarraren gehiegizko prezioaren ondorioz, enpresa ez da lehiakorra gaur egun dagoen merkatuetan”.

Gallardok kritikatu du “Europako garestienetakoa” izatea Espainiako industriarentzako argindarraren prezioa. “Lehian ari garen beste herrialde batzuetakoa baino askoz altuagoa da. Esaterako, Alemaniakoa baino %30-60 altuagoa da”. Enpresak salatu du egungo prezioak bertan behera uzten ari direla egungo ekoizpen planak eta 2014rako aurreikusitakoak. “Horrek gutxiago esportatzea eragingo du”, esan du.

Gallardorentzat “krisitik ateratzeko gakoa da industria, baita lan iraunkorra eta kalitatezkoa lortzeko ere”. Azkenik, Espainiako Gobernuak egindako energiaren erreforma kritikatu du.


8. atala | Tratamenduak proban

Birusei aurrei egiteko antibiralak erabiltzen dira. Beste birus batzuen aurrean erabilitako botikekin egiten ari dira proba-klinikoak mundu osoan, zerotik hastea baino errazagoa baita lehendik probatutako botikekin saiakerak egitea.


Esanak Esan Algortako musika taldeak, kontzertuan larunbatean Txiki Otaegin

Larunbatean Esanak Esan proiektuaren barruan, Algortako musika talde gazteak egongo dira kontzertuan, entseatzeko lokalak eskatuz eta aldi berean kontzertuak emateko gaztetxe baten alde. Besteak beste, Olokausto, Nun, Autosekuestro eta beste talde batzuk egongo dira 18:00etatik aurrera Txiki Otaegin.

Larunbatean Esanak Esan proiektuaren kontzertuak Txiki Otaegi enparantzan. Algortako musika talde gazteak egongo dira bertan. Musikaren bitartez, gure herrian gaztetxe baten beharra eta entseatzeko lokal publikoak eskatzeko balioko du.

Esanak Esan Algortako 19 musika talde eta gazte asanblada osatzen dute eta orain dela gutxi diska bat atera da beraien abestiekin.

Algortako musika taldeen partez, han espero zaituztegu eta espero dugu gauzak ondo irtetzea eta musika taldeak aurrera irteteko dituzten arazoak, larunbat honetan ez errepikatzea.

EGUNA: otsailak 28

LEKUA: Txiki Otaegi enparantza

ORDU HASIERA: 18:00 BUKAERA ORDUA: 21:00 inguru.

ESANAK ESAN , ENSAIATZEKO LOKALAK ORAIN! !

ESANAK ESAN, MUSIKA TALDEAK EMATEKO LEKU FISIKOA ORAIN, HERRI BAT GAZTETXE BAT! !

Esanak Esan, Algortako musika talde gazteak


Frantziako Kontseilu Konstituzionalak hilaren 21ean emango du zezenketen inguruko ebazpena


Hiritarren proposamenak

2009ko San Pedro jaiak parte-hartzaileak burutzeko asmoz, Gazteria eta Festetako sailak hiritarrei proposamenak emateko deialdia egin die eta honetarako bandoak jarri dira portaletan lasarteoriatarrak animatuz.

Otsailaren 23a eta martxoaren 6a bitartean aurkeztu beharko dira proposamenak, idatziz eta egilearen datuekin Manuel Lekuona kultur etxean dagoen postontzi berdean.

Epea amaituta, sailak ideia guztiak aztertu eta zeintzuk gauzatu daitezkeen erabakiko du.

Departamentuak lasarteoriatar guztiak, eta gazteak bereziki, gonbidatu nahi ditu parte hartzera, San Pedro jaiak guztien gustura egin ahal izateko.


Hildako bat eta sei zauritu utzi ditu zapatuan izandako istripuak

Bi autok parez pare jo zuten zapatuan Soraluzetik Maltzagarako errepidean, eta pertsona bat hil eta sei zauritu ziren. Hildakoa Ermuan bizi zen 37 gizon bat zen, errumaniar jatorrikoa. Zaurituen artean soraluzetarrak daude, eta sei zaurituetatik hiru umeak dira.

(Argarzkiaren iturria: EITB)

Azken berrien arabera, larri zauritu zen hiru urteko umea hil egin da. Bi hildako beraz, istripuaren ondorioz.

Zapatuan arratsaldeko 14:00etan monobolumen batek eta todoterreno batek aurrez aurre egin zuten talka. Suhiltzaileek atera behar izan zituzten ibilgailuen barrutik, burdin eta txapa artean harrapatuta geratu ziren denak eta. 3 urteko ume bat helikopteroan eraman behar izan zuten egoera larrian Gurutzetako Ospitalera.

Herriko udaltzainak eta Ertzaintza ere bertaratu ziren. Bidea moztuta egon zen garabiak bere lana bukatu artean, eta autopistatik bideratu zuten trafikoa.


Trafiko istripuen ondorioz hildakoen kopurua jaitsi da

2007ko lehen zazpi hilabeteetan Foru Erkidegoko errepideetan 26 pertsona hil dira. 4 urtarrilean hil ziren, 3 otsailean, 2 martxoan, 8 apirilean, 2 maiatzean, 5 ekainean eta 2 uztailean. 2006an 37 izan ziren hildakoak eta 2005ean 49.

Hortaz, portzentaiak aintzat hartuz Nafarroako bideko hilkortasuna jaitsi egin da urteko 7 hilabeteetan %29,7 2006ko datuekin alderatuz. Zifra hauekin Nafarroako 2005-2012 bide segurtasunerako estrategia bete da. Honek aurre ikusten zuen %10 jaistea foru erkidegoetako errepideetan gertatzen ziren istripuen ondorioz hildakoen kopurua. Europar Batasunak proposatu zuen 2010 urterako %50 jaistea kopurua, eta orain arte, datuak baikorrak dira. Nafarroari dagokionez, 55 pertsona hil ziren trafiko istripuetan eta 2000. urtean 118 izan ziren. Nafarroa da mugarri horretara iritsi den lehenengo erkidegoa.

2007ko urtarriletik uztaila bitarteko epean izandako 26 hildakoetatik 4 autobide eta autopistetan izan dira, 10 errepide orokorretan, 3 Foru Erkidegoko intereseko errepideetan, 7 probintzi errepideetan eta 2 hiri barrukoetan.

Hildakoen artean 2 adingabekoak ziren. 9k 18 eta 30 urte artean zituzten, 3 31 eta 35 artekoak, 3 36 eta 45 artekoak eta gainerako 9ek adin hori gainditzen zuten. Hildakoetatik 22k auto edo furgonetan bidaiatzen zuten, 2 oinezkoak ziren, 2 txirrindularia eta azkena motoan zihoan.

Nafarroako trafiko poliziak behaketa berezia egiten duen errepideetan datuak onak dira Erriberan, errepide nagusietan eta soilik hildako bat izan da ekainaren 30ean Azagran.

Iruña eta Behobia arteko N-121-A errepideari dagokionez, aurten bi hildako izan dira. Otsailaren 28an Lesakan eta maiatzaren 3an Lantzen. 2006an ere 2 hildako izan ziren errepide zati honetan, bata Arraitzen otsailaren 1ean eta bertzea Donezteben ekainaren 2an. 2005eko urtarrila eta ekaina arteko datuei dagokionez, 8 izan ziren hildakoak.

Foru poliziak irteera eta itzulera operazioa dela eta egindako behaketa eta aurrezaintza dispositibo bereziari dagokionez, uztailaren 27ko 15:00etan hasi eta abuztuaren 1ko gau erdian bukatu zen, eta hildako bat izan zen Buñuelen.

Gogora ekarri behar da iaz data beretan Nafarroako errepideetan 2 motorista hil zirela Azagra eta Elkoazen gertaturiko istripuetan.

Foru poliziak operazio honetan bertze 46 trafiko istripu artatu ditu eta hauetan 66 ibilgailu nahasturik zeuden eta 9 pertsona zaurituta suertatu ziren.

Operazio honetan trafiko dentsitate handiena izan duten puntuak Ziordia eta Etxegarate gainaren arteko Iparraldeko autobidea, Pirineoetako autobidea eta Iruña eta Huesca arteko errepidea izan dira.

Foru poliziak egindako aurrezaintza lanei dagokionez, 6.058 autoei abiadura kontrolatu diete, 693 gidarik alkohol kontrola pasa behar izan zuten eta dokumentazioa kontrolatu zitzaien bertze 1.643 ibilgailuri.

Foru poliziaren lan hau dela eta, 360 salaketa administratibo bideratu ziren eta 8 gidari atxilotuak izan ziren alkohol maila handia izan baitzuten frogan.

Sorospen eta aurrezaintza lan hauek gauzatu ahal izateko Foru poliziak 217 patruila izan ditu goiz, arratsalde eta gaueko txandetan banaturik.

Gainera Foru poliziak bertzeen artean, Miguel Indurain zikloturista martxaren zaintza beregain hartu zuen.


Peru Abarrategi eta Unai Etxenausia aurrera Arabako bertso-eskolartekoan

Aramaioko Sastiñan atzo arratsaldean egindako saioan Kanpezun hilaren 23an jokatuko den finalerako txartela lortu zuten herriko bertsolari gazteek. Legutioko bertso-eskolako neska-mutikoak ibili ziren kantuan etxekoekin batera.

Saio polita egin zuten –14 urtetik beherakoek ere kantatu zuten–, eta jendetxoa batu zen Sastiñan, bertsolarien guraso eta aiton-amonak ere tarteko.

Arabako bertso-eskolartekoan bederatzi bertso-eskolatako kideak ari dira parte hartzen, 7 eta 18 urte arteko 70 ikasle inguru. Lehiatu 14 eta 18 urte artekoek bakarrik egiten dute.


Mikel Laboa, txoriaren azken hegaldia (I)

Testua: Pospolin

“Orain mitoa da betiko… Ez Dok Amairuko kidea, euskal kantagintzaren berritzailea eta belaunaldien arteko zubia… Euskal kulturak luzaz oroituko duen kantaria… Erdi itxitako begien misterioa” (Berria, 2008-12-02). “Txori batek bezala hitz egiten zuena. Bere kantu esperimentalekin bere hizkuntza bilatu zuena” (Josanton Artze). “Misterio handi batez eta lilura handi batez inguraturiko tipoa zena” (Xabier Lete). “Xumetasunean dago sakontasuna, ez sinplekerian. Mikel oso xumea zen” (Benito Lertxundi). B. Atxaga, R. Ordorika, Muguruza anaiak, Rami, L. LLach, M. Markez, J. Tapia, J.K. Perez, J.A. Urbeltz, I. Lazkano, eta abar, eta abar, eta abar. Aurpegi tristeak eta hitz ederrak. Eta zer diogu besteok, ezagunak ez garen beste terrenalak? Batez ere barru-barruko sentimenduak azaleratzeko kapaz izan den artista handia, emozioen motorra …, inor nola edo hala ukitu gabe utziko ez zuen kantaria…, berea eta besteena, lagunena eta denona, batzuentzat eta batzuetan estridentea, baina beste batzuentzat eta beste batzuetan gozoa eta hunkigarria; betikoa eta berritzailea, hurbilekoa eta urrunekoa, euskalduna eta nazioartekoa, argia eta misteriotsua, mitoa eta pertsona, polemikoa eta baketsua, perfektua eta inperfektua, Lekeitiokoa eta Donostiakoa, terapeuta eta terapeutikoa, neuropsikiatra eta neuromusikaria, gaurko gazteen artean gutxi ezagutua eta erdal giroan ezezaguna, atzokoa, gaurkoa eta betirakoa, hemendik aurrera gure eguneroko kulturaren aldareetan jarriko duguna… Beste mila adjektibo erantsi daiteke bere bizitzatik eta bere ekarpenaren jantzitik. Beste mila sentimendu probokatuko dituzte bere abestiek… Ez gara nekatuko bere musika entzuten…


Urrezko Aizkolarien kanporaketa

Intxaur pilotalekuak ekitaldi garrantzitsua hartu zuen atzo eguerdian. Urrezko Aizkolarien kanporaketan, Jon Irazu herritarra eta Xabier Orbegozo, Arria V.a nor baino nor aritu ziren. Alde txikiarekin, Arria V.ak lortu zuen txapelketan aurrera egiteko txartela. Gabonetako Harri-jasotze txapelketan, Josetxo Urrutia eta Jon Gisasola 'Zelai' aritu ziren norgehiakoan. Azken honek lortu zuen garaipena. Itsaso Onsalo eta Leire Astiazarenen trontza erakustaldiak borobildu zuen goiza.

[Argazkiak] [Bideoa]


Juanjo Marin Memoriala

Heldu den hilaren 30ean, ostiralarekin, Cbaskeko taldeen aurkezpena

Heldu den ostiralean, hilak 30ean, Zelandiko kiroldegian, Cbask saskibaloiko taldeak, bere ekipo guztien aurkezpena eginen du, arratsaldeko 5etatik aurrera.

Ondoren, Juanjo Marin Memoriala burutuko da. Bertan Cbaskeko partaidea izan zenaren familiari oroigarri bat emanen zaio.

Bukatzeko senior mailako hiru taldeen arteko lehiaketa eginen da. Partaideak, Araiako Alipendi, 2000ean jaiotakoen Nafarroako selekzioa eta Cbask taldeak izanen dira.

Zozketa bat ere eginen da, hainbat laguntzaileek emandako produktuekin.


24 urteko mutil bat hil da Elorrion, gazteen lokal bateko sutean

Suhiltzaileek uste dute berogailu elektriko batetik piztu zela sua eta kea arnasteagatik hil zela gaztea. Garrak berez itzali ziren.


Gaur Tolosaldean zer? Ipuinak Alegian eta Ibarran

Baleube Taldea ariko da Alegian, Joxemari Karrere Ibarran. Horiez gain, beste hamaika ekitaldi daude eskualdeko agendan.

Agenda guztia klik batean.


Joseba Aranibar eta Imanol Larrañaga presoen senide eta lagunei elkartasuna

Joseba Aranibar Almandozen atxiloketaren harira, Berako Etxerat elkarteak hurrengo osoko batzarrean premiaz tratatu dadin, mozio bat aurkezu zuen udaletxean uztailaren 16an. EPPK Euskal Preso Politikoen Kolektiboaren eskubideen taula agertuz eta gaiaren kokapena egin ondoren honako puntu hauek eztabaidatu eta onar ditzaten eskatzen zitzaion udalbatzari:

-Bere elkartasuna adieraztea Joseba Aranibar nahiz Imanol Larrañaga beratar preso politikoei eta beraien senide eta lagunei.

- EPPKren eskubideen taulan jasotako eskubideak aplikatuz, euskal preso politiko guztiak Euskal Herriratuak izan daitezen eskatzea espainiar nahiz frantziar gobernuei.

- Hau hala izanik, konpromisoak hartzeko prest agertzea.

- Mozioaren edukia herritarrei jakinaraztea eta komunikabideetara bidaltzea.

Baina mozio honek egun haietan zuen gaurkotasuna premiaz tratatzea ez zitzaien egokia iruditu EA, EAJ eta Aralarri eta geroagorako utziz, baztertu egin zuten. Aipatutako hiru taldeek elkarrekin adostutako beste mozio bat aurkeztu zuten abuztuaren 16an, besta ondotik, eginen zen osoko bilkurarako, non laburbilduz eta Titanic-en hondoratzearen errudunak seinalatu ondoren, erabaki hauek onartu ziren:

- Joseba Aranibarrentzat errugabetasun printzipioa, etxetik hurbil egoteko eskubidea eta inkomunikazio denboran hartutako deklarazioa deuseztea.

- Guztion sufrimendua aitortuz, gatazkaren humanizazioa aldarrikatzea.

-Sakabanaketaren ondorioz, presoen senideek jasaten duten sufrimendua ekiditea eta Imanol Larrañaga eta Joseba Aranibar presoen senide eta lagunei elkartasuna adieraztea. - Euskal herritar orok zigorra bere inguru sozialean bete dezala aldarrikatu.

- Gaixotasun sendaezinak dituzten presoek askatasuna duintasunez eskura dezatela.

- Mozio honen berri herritarrei eta komunikabideei jakinaraztea.

Batzar honetan, Etxerat elkarteak aurkeztutako mozioaren aurka egin zuten NaBaiko partaideek eta horrela bada, beraiena onartu zen.

Berako Etxerat


Sahara, Durangaldean ere eztabaidarako gai

Durangoko udalak gaur onartutako adierazpena ez du babestu ezker abertzaleak. Elorrion arratsaldean aztertuko dute.

Durangoko udalak gaur onartutako mozioa ez du babestu ezker abertzaleak. Elorrion arratsaldean aztertuko dute. Durangoko udaleko bozeramaileen batzordeak herri sahararraren aldeko adierazpena onartu du gaur eguerdian, EAJ, PSE-EE, Aralar eta PPren babesagaz. Eusko Legebiltzarrak proposatutako testua izan da bertan oniritzia jaso duena. Ezker abertzaleko zinegotziak ez dira udalbatzarrean izan, eta ohar bidez azaldu dute euren jarrera. Euren ustez, \"adierazpen hau labur geratzen da eta ez du konponbiderako presio modurik barneratzen\". Diotenez, \"Estatu espainiarrak ez du ezer egiten kontu honetan, eta testuak ez du horren aipamenik egiten\". Espainiako Gobernuak Saharan interes ekonomikoak dituela salatu du ezker abertzaleak. Adibide legez, \"munduko arrantza gunerik aberatsenetariko bat du saharar herriak, eta gobernu marokoarrak eskainitako 114 esplotazio lizentzietatik 100 espainiar estatuarentzat dira\", diote. Madrilek, Marokok egindako erasoaren berri aurretik zuela salatu dute oharrean. Gaur arratsaldean, 18:30ean, eztabaidatuko dute gaia Elorrion. Eguaztenean Berrizen onartu zuten adierazpen instituzionala, eta domekarako mobilizazioa deitu zuten.


Jokin Muñoz Zegama-Aizkorri mendi-maratoian

5:15:18ko denbora behar izan zuen mendi-maratoia amaitzeko. Irabazlea Kilian Jornet izan zen 3:50:03ko denborarekin.

Eguraldi txarrak lasterketa baldintzatuko zuela aste osoan zehar aurreikusita zegoen eta horri aurre egitea beste aukerarik ez zuten izan korrikalariek. Pronostikoetan Kilian Jornet zen gizonezkoetan irabazteko izen nagusietako bat eta ez zuen hutsik egin. Emakumezkoetan Yngild Kaspersen izan zen lehena 4:50:58ko denborarekin.

Muñoz-en lehenengo Zegama-Aizkorri mendi-maratoia

Inoiz ez ahazteko lasterketa Soraluzeko korrikalariarentzat. 450 korrikalarik hartu zuten parte lasterketan baina horietatik 388k bakarrik amaitu zuten. Tartean Jokin Muñoz 101. postuan. Jokinek esan digunagatik ibilbidean zehar lokatz asko zegoen eta lasterketa gogorra izan zen. Dena den, santo espirituko igoeran zegoen giroak, jasotako berotasun eta animoak nahikoak izan ziren lasterketaren gogortasuna eta baldintza txarreri aurre egiteko.

Aizkorri gaineko gune harritsu-teknikoetan erritmoa jeitxi behar izan zuen Jokinek eta hor hotza barruraino sartu zitzaion. Momento horiek izan ziren lasterketako gogorrenak egoerari buelta ematea kostatu zitzaiolako. "Egindako lasterketarekin oso gustora nago eta badakit hau ez zela posible izango familia, lagunak eta ingurukoen berotasun eta animorik gabe". "Nire alabarekin helmugaratzea eta aitatxo txapeldun idatzita zuen kamixeta ikustea izan zen sari handiena".

Sailkapena orokorra hemen.

Berria komunikabideak egindako bideoa.


Gernikako aterpetxearen bideragarritasuna aztertuta egingo ditu udalak pliego berriak

Gernika-Lumoko aterpetxea kudeatzen duen enpresak bideragarritasun azterketa egingo duela jakinarazi du Jose Mari Gorroño alkateak. EH Bilduk gai horrekiko agertu duen kezka argitu nahi izan du Gorroñok. Izan ere, gaur egun kudeaketagaz arduratzen den enpresaren kontratazioa zein baldintzatan egin zen jakin nahi du EH Bilduk.

Gernikako aterpetxea

Alkateak dioenez, teknikariek aholkatutako kontratu txiki bat egin dio udalak enpresa horri, helburu zehatz batekin: aterpetxearen beharrizan errealak ezagutzea. “Abuztura arte, kexa asko batu ditugu aterpetxea dela-eta: harrera ordutegiagatik, instalazioak zaindu gabe zeudelako eta abar”, esan du alkateak. Beraz, deialdi publikorako pliegoak egin aurretik, aterpetxeari buruzko datu errealak ezagutu gura ditu udalak, Gorroñoren esanetan. Urtebeteko kntratua du gaur egun kudeaketarekin arduratzen den enpresak, eta bera izango da datuak biltzearen arduraduna.

Gai horrekiko informazioa eskatu izan du EH Bilduk azken hilabeteotan, eta erantzunik ez duela izan kritikatu du. Era berean, salatu du aterpetxeak lehen 1.800 euroko irabaziak ematen zizikiola udalari, eta orain 18.000 euroko kostua izango duela. Bestalde, aterpetxea erabiltzen duten erromesen dirua nora doan argitzeko ere eskatu dio Gernika-Lumoko Udalari.


Piriniotara irteera antolatu dute Pagoeta Mendizale Elkartekoek

Urte hasieran argitaratu zuten mendi ibilaldien egutegian ekainaren 22-23ko asteburuko irteera Kantabriara izango dela agertzen bada ere, Pirinioetara joango direla azaldu dute Pagoeta Mendizale Elkartekoek.

Ekainaren 22-23 asteburuan Piriniotara joango dira Pagoeta Mendizale Elkartekoak. Larunbatean, Belaguako aterpetik abiatuta Hiru Erregeen Mahaiko tontorrera igoko dira, eta ondoren, Linzako aterpean hartuko dute ostatu. Hurrengo egunean, Linzako aterpetik Anzotielloko lepora igo eta, handik, Ozako oihanera joango dira.

Irteeran izena emateko Pagoeta Mendizale Elkartearen egoitzara jo beharko da ekainaren 6an edo 13an, 20:00etatik 21:00etara. Irteeraren inguruko informazio gehiago nahi duenak eskuragarri dauka elkartearen webgunean.


Legazpin elkarretaratzea deitu dute biharko, errefuxiatuen egoera salatzeko

Legazpin Pariseko atentatuak salatzeko egindako elkarretaratzea, iaz. / Arg. : Asier Zaldua

Bihar, 19:00etan, elkarretaratzea egingo dute Legazpiko udaletxearen aurrean. Siriako gerratik ihesi doazen errefuxiatuek giza eskubideen urraketak jasaten dituztela salatuko dute. Errefuxiatuak Turkiara bidaltzeko Europar Batasunak sinatu duen aurreakordioaren aurka ere egingo dute.

Bestalde, Espainiako Gobernuari eta Europako erakundeei eskatuko diete konponbiderako urratsak eman ditzaten. Udalak egin du elkartzeko deialdia.


Parekidetasun Sailak autoestima eta ahalduntze tailer berri bat antolatu du

Autoestimua indartu eta norberaren autoezagutzan sakondu nahi duten 16 urtetik gorako emakumeentzat. Usurbilgo Udaleko Parekidetasun Sailak horientzat guztientzat antolatu du autoestima eta ahalduntze tailerra. Urtarrilaren 21ean abiatu eta martxoaren 17ra arte luzatuko da ekimena.

Garapen pertsonala eta autoestimua sustatzea, jarrera ez osasungarriak identifikatzen ikastea, genero rolak eraldatzea, gaitasun indibidualak indartzea, eta azkenik, talde kontzientzia, elkar laguntza eta parte hartzea sustatzea dira ahalduntze tailer honen helburu nagusiak.

“Ezinbestekoa da jasotako heziketa berrikustea”

“Bizitza osasungarri eta aberats bat izateko, oso garrantzitsua da norberaren burua ezagutzea, zaintzea eta balioa ematea. Emakumeek jaso duten heziketa dela eta, genero mandatuek eragin kaltegarria izan du beraien autoestimuaren eraikuntzan, eredu patriarkalean oinarritu izan baita autoestimuaren eraikuntza. Hortaz, ezinbestekoa da jasotako heziketaren berrikuspena eta hausnarketa egitea, emakumeak ahaldunduko dituen prozesuari ekin ahal izateko”, antolatzaileen esanetan.

Autogestioa, independentzia eta autoestimua sendotzeko

Tailer honen bitartez, “sexu/genero sistema aztertu eta emakumezkoen autoestimuaren eraikuntzan duen eragina aztertuko da. Helburu orokorra, emakumeen autogestioa, independentzia eta autoestimua sendotzea da, eta beraien barneko desio, sormen eta senarekin konektatzeko gaitasuna garatzea eta/edo indartzea”.

Izen-ematea zabalik

Urtarrilaren 21ean abiatu eta martxoaren 17ra arte luzatuko da ikastaroa.

Saioak genero gaietan aditua den Pepa Bojo psikologo eta psikoterapeutak bideratuko ditu.

Ostegunero, 17:00-19:00 artean, Bake Epaitegi atzeko lokalean.

Tailerrerako izen-ematea: abenduaren 18tik urtarrilaren 15era, tarte horretan eman daiteke doan, parekidetasuna@usurbil.eus helbidera idatzita, edo 943 377 110 telefono zenbakira deituta.


Fitch agentziak Espainiako zorraren nota igo du

Kalifikazioaren igoera honekin, Espainiako zorraren nota hiru espaloi "zabor bonuaren" gainetik jarri du Fitchek, finantza baldintzek hobetu eta gero.

Espainiako zorraren nota BBBtik BBB+-era igo du gaur Fitch kalifikazio agentziak, aurreikuspen ekonomikoen hobekuntzari eta defizit publikoaren murrizketari esker.

Kalifikazioaren igoera honekin, Espainiako zorraren nota hiru espaloi "zabor bonuaren" gainetik jarri du Fitchek, finantza baldintzek hobetu eta bankuen sistemaren arriskuak behera egin eta gero.

2012tik 2013ra zerga-sistema sendotzeko eta defizita murrizteko Espainiak egindako esfortzua goraipatu du agentziak, atzeraldi ekonomikoan murgilduta zegoela kontuan hartuta. Defizita aurten BPGren % 5,7 murriztea espero du Fitchek, Gobernuak egindako aurreikuspenaren azpitik, hamarren bat.

Hala eta guztiz ere, defizit publikoa handia dela ohartarazi du Fitchek. Era berean, 2008az geroztik zorrak ekonomian duen pisuak gora egin duela ohartarazi du. 2016an zorra BPGren % 104 izatea aurreikusi du Fitchek.

Lan erreformak, finantza-sistemaren erreformak, pentsioen erreformak eta zerga-sistemaren erreformak lagundu dutela azaldu du Fitchek.


Iruritako eskola berrian jantokia egiteko eskatu dute gurasoek

Gobernuak ez du kontuan hartu jantokia egiteko eskaera

Bere garaian aipatu bezala, Nafarroako Gobernuak 900.000 euroko inbertsioa eginen du Iruritan eskola berria eraikitzeko, eta horrekin batera, gurasoen zenbait eskaerari ere baiezkoa eman die: sei gela izan beharrean zazpi izanen ditu, eta informatika gela 15 metro haundituko da. Ez dira, ordea, gurasoen eskaera guztiak aintzat hartu. Erabilera anitzeko bigarren gela ere nahi dute gurasoek eraikin berrian, bertzeak bertze, jangela gisa erabiltzeko, baina Gobernuak ezezkoa eman die.

Orain arte herriak utzitako gela batean bazkaldu izan dute neska-mutikoek, oraingo eskolatik hurbil. Baina eskola berria egindakoan, egungo jantokia «urrun» geldituko litzatekeela salatu du Idoia Eskuderok, Iruritako Guraso Elkartearen izenean. Gurasoen irudiko, «ez litzateke posible izanen, denboragatik eta arriskuagatik, egunero, eguerdian haurrak eraikin berritik oraingo jantokira joatea».

Gobernuak adierazi duenez, jantokirako erabili nahi den gela egitea ez du bere gain hartuko, ez delako eskualdeko jantokia eta ez dituelako inguruko herrietatik autobusez etortzen diren haurrak hartzen. Irtenbide bakarra Udalak finantzatzea dela erran omen dute Iruñetik.

Udalak dirurik ez

Konponbide eske, martxoaren 10ean alkatearekin eta zinegotzi batekin bildu ziren Iruritako gurasoak. Baina Guraso Elkarteak azaldu duenez, Udalak «gela finantzatzeko eta arazoari irtenbidea emateko sosik ez duela» erantzun die. Halere, Nafarroako Gobernuarekin kontatuan omen daude.

Gurasoek balio anitzeko gela proiektuaren barrenean sartzeko eskatu arren, Hezkuntza Sailak hori kontuan hartu gabe atera du proiektua lehiaketara. Etorkizunean gela arrunt bat eraikitzeko aukera aztertzen du, baina haundituta nola geldituko litzatekeen ikusteko baino ez omen da izanen.

Protesta

Jantoki zerbitzua eskatzeko protesta gisa, martxoaren 22an haurrek eta gurasoek herriko plazan bazkaldu zuten, Iruritako eskola berrian ere, jangela behar dugu lelopean.

Eskola berria frontoiaren ondoan eraikiko da, 1.582 metro koadroko lur eremuan eta 775.862,07 euro gostako da egitea.


Igandeko kalejirarako karetak lantzen

Tailer sortzailea inondik ere, larunbat arratsaldean frontoian ospatu dena. Lauburu Usurbilgo Erraldoi eta Buruhandien Konpartsak eta Txirinbolo saltokiak, karetak egiteko tailerra antolatu dute haur eta helduentzat. Hor ikusi ditugu, margoak, kartulinak eta guraizeak eskutan, aurpegietarako estalki polit askoak lantzen.

Gaur landutakoa, igandeko kalejiran erakutsi ahal izango dute gainera. Lauburu Konpartsak erraldoi eta buruhandien kalejira antolatu baitu Artisautza Azoka egunez. Karetak lantzen aritu diren guztiak eta gainerako herritarrak ere desfile honetan parte hartzera deitzen dituzte. Larunbat honetako tailerrean, entseatzen aritu dira. Nahi zuenak erraldoien egitura probatzeko aukera izan du, Xingolak bidali dizkigun ondoko irudiotan ikus daitekeenez.

Azaroak 1, igandea

12:00ak aldera, erraldoi eta buruhandien kalejira udaletxetik abiatuta: Artzabal aldera joko dute lehenik, eta gero Kaxkora.


Getxokoak izan ezik, D eredua sustatuko dute eskualdeko udal guztiek

Gurasoek bi edo hiru urte bitarteko haurrak D ereduan matrikulatzeko kanpaina egingo dute aurten ere eskualdeko ia udal guztiek. Izan ere, Getxoko Udalak izan ezik, Uribe Kostako Mankomunitateko tokiko erakunde guztiek (Barrika, Berango, Gorliz, Lemoiz, Plentzia, Sopela eta Urduliz) eta Leioa zein Erandioko udalek ere parte hartuko dute Alkarbidek koordinatutako informazio kanpainan. Iaz, "D bitamina, aberastu bere heziketa!" egitasmoa Bizkaiko hainbat udalerritan garatu zen, eta lorturiko arrakasta neurtu ostean, aurten ere kanpaina bera egitea erabaki da, foru arduradunek adierazi dutenez. Getxoko Udalak hainbat urteetan "B eta bereziki D eredua" sustatu izan ditu, Getxoko PPren kritika gogorren artean. Era berean, 2002an Arartekok Getxoko Udala gogor kritikatu zuen kanpaina horretan Iñaki Zarraoa alkateak gurasoei B eta D ereduen aldeko gutuna bidali izana. Orduan Mertxe Agundez zen jarduneko Ararteko, egun Eusko Legebiltzarrean PSE-EEko ordezkaria dena. Gerora, Getxoko Euskara Zerbitzuak kanpaina aldatu eta A, B eta D ereduei buruzko informazioa zabaldu du. Argazkian, 2008ko apirilaren 24an Getxoko udaletxearen aurrean euskalgintzak egindako kontzentrazioaren irudi bat.

Alkarbidek sustatutako egitasmoa Bizkaiko 43 udalerri eta hiru mankomunitateren ekimen bateratua da eta informazio-kanpaina urte hasieran zabaldu da, 2-3 urteko umeen eskolatze-aldia baino zertxobait lehenago, gurasoek bidalitako informazioaren inguruan hausnarketa egiteko astia izan dezaten. Alkarbidek koordinatu duen ekimen honetan guztira 7.400 liburuxka inguru banatu dira kanpainan parte hartu duten udalerrietan. Umeak eskolan lehen aldiz matrikulatzen dituzten gurasoei D ereduari buruzko informazioa ematea eta eredu hori aukeratzeko arrazoiak azpimarratzea da kanpainaren helburu nagusia.

Parte-hartzaileak Bizkaiko 21 udal eta hiru mankomunitate dira: Abanto-Zierbena, Arrieta, Arrigorriaga, Balmaseda, Berriz, Bilbo, Erandio, Etxebarri, Fruiz, Gamiz-Fika, Gatika, Gordexola, Laukiz, Leioa, Maruri-Jatabe, Mungia, Muskiz, Ortuella, Urduña, Zaldibar eta Zierbena udalerriak, eta Enkarterriko, Txorierriko eta Uribe Kostako mankomunitateak.

Euskarriak

Kanpainaren osagarri nagusiak hiru dira: batetik, udaleko ordezkariren batek (alkateak edo euskara zinegotziak) sinatutako gutuna, euskarazko ereduetan ikasteak dakartzan abantailen berri ematen duena; bestetik, gutuna bidaltzeko gutun azala, eta gutun azalaren barruko aldean agertzen dira D eredua aukeratzeko arrazoiak; azkenik, eskolan hasiko diren neska-mutilentzako oparia (kanpainaren goiburua idatzita duen neurgailua). Gutxi gorabehera, kanpainaren sustatzaile diren udalerrietan bizi eta 2-3 urteko umeak dituzten 7.400 familia izan dira kanpainaren hartzaileak.


Giro ederra Atzeko kaleko jaietan

Eguraldi ona lagun, giro ederrean doaz Atzeko kaleko jaiak. Antolatzaileen arabera, atzo, zapatua, jende asko batu zen: sokamuturrean, garagardo dastatzean eta erromerian hainbat herritarrek hartu zuten parte. Txorimalo eta erraldoiek ez dute hutsik egin, txikienen gozamenerako. Egubakoitzean, bestalde, arazo teknikoek gaueko rock jaialdia atzeratu zuten; gainera, Ulmaren 50. urteurreneko kontzertua zela-eta ez zen jende larregi ibili. Gaur, domeka, agurtuko dira jaiak datorren urtera arte. Jaietako argazki gehiago hemen.


Hortxe ditugu San Juan suak

Urtero legez Sanjuan bezperan herri afaria antolatuko da Udala eta Aurreraren artean. Ekainaren 23an plaza herritarrez beteko da afaria egiteko eta ondoren udako solstizioko suetan saltatuz, biziberritzeko. Mila lagun inguru biltzen dira urtero plazako afari horretan. Arratsaldean herriko gaztetxoek dantza saioa eginen dute eta opilak banatuko dira. Jubilatuek ere afaria eginen dute eta txartelak salgai jarriak dituzte 15 eurotan elkartean. Beraz aurtengoan ere giro ederrean joanen zaigu gau magiko hau.


‘Gure gaztetxoak itzultzaile handiak’ tailerra, Badu Badan

EIZIEk eta Galtzagorri Elkarteak 10-11 urteko neska-mutilentzako itzulpengintza tailerra antolatu dute Badu Bada erakusketan: Gure gaztetxoak itzultzaile handiak. Patxi Zubizarretak eta Fernando Reyk jardungo dute gaztetxoekin lanean.

Bihar asteartea, izango da tailerra, 17:00etatik 19:00etara, San Telmo Museoan.

Tailerrean parte hartzeko aurrez eman behar da izena, Galtzagorri Elkartean, Galtzagorri@galtzagorri.org helbidera idatzita. Gehienez 20 lagunentzako lekua izango da, doan, eta izen-emate epea gaur bertan itxiko da.

10-11 urteko neska-mutilak gonbidatu dituzte ipuin bat itzultzera: Orejas de mariposa / Tximeleta-belarriak (Idazlea: Luisa Aguilar; Ilustratzailea: Andre Neves; Itzultzailea: Fernando Rey; Argitaltxea: Pamiela-Kalandraka). Patxi Zubizarreta idazle eta itzultzaileak saioa girotuko du, eta Fernando Rey itzultzaileak lanean jarriko ditu gaztetxoak: ipuinaren gaztelaniazko bertsioa pantaila batean dutelarik euskarara itzultzen lagunduko die.


Garapen kontseiluko ondorioak azalduko dira bihar Lekeition

Lekeitioko garapen kontseiluan ateratako ondorioak aurkezteko saio irekia egingo dute bihar, 18:00etan, Barandiaran aretoan.

Herri hausnarketa prozesua aurrera doa. Herritarrekin diagnostikoa osatu zen lehenengo, eta ostean, adar bitan banatu zen prozesua. Alde batetik, garapen ekonomikoari dagokion adarra; bestetik, hirigintzari dagokiona.

Biharkoa saioa garapen kontseiluan ateratako ondorioak elkarbanatu eta osatzeko saioa izango da, eta herritar guztiei zabalik egongo dela jakin eragin dute Lekeitioko Udaleko arduradunek. Batzarraren helburua herrian garapen ekonomikoari dagokion erronka eta ekintza nagusien dokumentua osatzea izango dela esan dute antolatzaileek. Saioa parte hartze bidezko metodologia bategaz dinamizatuko da.

Orain arte garapen kontseilua garapen ekonomikoaren ikuspegitik herrian landu behar diren erronka eta ekintzak lantzen ibili da. Eragile izan daitezkeen pertsona eta taldeekin osatuta dago, eta egindako saioen ondoren, herrian heldu beharreko erronka eta ekintza nagusiei buruzko ondorio batzuetara heldu izan dira.


Espetxeratu egin dute ustez Oliteko autobus istripua eragin zuen gazte berangoztarra

Eitb24 webguneak jakinarazitakoaren arabera, Tafallako epaitegiak espetxe-agindua eman dio ustez bere autoarekin iragan igandean Oliteko autobus istripua eragin zuen 23 urteko Berangoko gazteari, Fiskaltzak eskatu legez. Nafarroako Foru Poliziak abiatutako ikerketan, gazte horrek baimendutako tasa lau bider gainditu zuela ondorioztatu zuten, hori dela eta, arduragabekeri osoz sei pertsona larri zauritzea leporatu diote. Ezbehar horren ondorioz artatu zituzten 22 lagunetatik, lau zenbait nafar erietxeko zainketa intentsiboetako unitatean daude oraindik. Horien arteko biri besoa eta hanka moztu diete, hurrenez hurren. Beste bik, gainera, gorputz-adarrak larri kaltetuta dituzte.


Osakidetzako langileen greba eskubidea urratu dela salatu dute sindikatuek

EAEko hiru hiriburuetako Lan Ikuskaritzako bulegoetan aurkeztu dituzte salaketak azaroko grebak deitu zituzten sindikatuek.

ELA, LAB, SATSE, CCOO, UGT, SME eta ESK sindikatuek aurkeztutako txostenean greba eskubidearen urraketak eta gehiegizko gutxieneko zerbitzuak jasotzen dira. Salaketaren arabera, Osakidetzako zuzendaritzak langile gehiago hartu zituen greban zeudenak ordezkatzeko eta normalean baino langile gehiago behartu zituzten lanera joatera "mehatxuen" bitartez.

Horretaz gain, eta sindikatuek adierazi dutenez, "zenbait erietxetan ebakuntza gehiago egin ziren greba egunetan, ohiko lan egunetan baino", kontuan izan gabe greba deialdia dagoenean soilik larrialdiko ebakuntzak egiten direla.

Hala, sindikatuek ikerketa bat egin eta Osakidetzari "dagokion isuna" ezartzeko eskatu diote Lan Ikuskaritzari.


Irabaziak %57,3 handitu ditu Kutxabankek urteko lehen sei hilabeteetan

Bankuak 75,9 milioi euro irabazi ditu urtarriletik ekainera. Negozio ildo guztietan hazi da, eta mailegu gehiago ari da ematen.


Guztiok berdinak ez garelako

Adimen urritasuna duten pertsonen aldeko Gipuzkoako elkartea da Atzegi. Mende erdia igaro da jada, 1960an senide talde batek elkartea sortu zuenez geroztik. Gaur egun, ildo nagusi batzuk jarraitzen ditu erakundeak, adimen urritasuna duten gizon-emakumeak gizarteratzeko lan horretan, eta guztiaren gainetik, bere gaitasun eta mugekin, pertsona jartzen dute.

Oro har, gizartearen sentsiblizazioa Atzegiren adar nagusienetarikoa da. Adimen urrikoak beren eskualdeko zati diren aldetik, integratzeko bideak eta sareak bilatzen dituzte. Era berean, hainbat kanpaina abian jartzen dituzte adimen urritasunari buruzko informazioa zabaltzeko; ezezagun izateari utzi nahi diete, eta hori lortzeko bidean, herritarrek modu naturalean hartu behar dute adimen urritasuna.

Txolarte zentruan, aisia

Atzegi elkartearen Txolarte zentruetan, adimen urritasuna duten pertsonen aisialdiaz arduratzen dira hainbat begirale bolondres, astebururo.

Larunbat arratsaldetan, hainbat jarduera antolatzen dituzte, eta gainerako herritarrekin erlazionatzen dira, hainbat jardueraren bidez, gizarteratzeko bide horretan.

Txolarte zentruaz gain, ordea, Atzegik erdi mailako laguntza behar dutenentzat hiru etxebizitza ditu Tolosan; autonomia handiagoa dutenentzako etxebizitza bat ere bada.

Tolosan, 60 familia inguru dira Atzegiko bazkide, eta 120 bat laguntzaile daude. Azken hauek, kuota ekonomiko baten bidez elkarteari laguntzen diete.

Ikasturtea hasi berri den honetan, Tolosako Txolarte zentruan begirale izateko bolondresak behar dituzte. Jada zortzi bat begirale lanean hasi diren arren, ateak zabalik izango ditu adimen urritasuna duten gizon-emakumeak lagundu nahi dituen edonork.

Familiei babesa

Atzegiren lanik garrantzitsuena, ordea, familiekin burutzen dutena da. Adimen urritasunarena gizarteratze prozesuan dagoen arazoa da, nolabait, eta eguneroko bizitzarako informazioa, laguntza eta babesa eskaintzea da elkartearen xedeetako bat.

Guraso berrien kasuan, adibidez, egoera berean egondako gurasoekin hitz egiteko aukera ematen die Atzegik, sentimenduak elkarbanatu eta esperientziak trukatzeko. Banakako bilerekin hasi, eta taldekako hitzaldiak nahiz topaketak ere antolatzen dituzte.

Bide beretik, laguntza programa baten bidez, orientatzeko informazioa eta konponbideak proposatzen dizkiete senideei; baliabideak ezagutarazteaz eta eskolaratzeko laguntzaz ere arduratzen dira.

Azkenik, adimen urritasuna duten gizon-emakumeek ere bizitza independiente bat izateko lan egiten du Atzegi elkarteak. Programa baten bitartez, bakarrik, bikotekidearekin nahiz lagunekin bizi nahi dutenei laguntzen diete; pertsona hauek autonomia handia behar izaten dute.

Atzegik duela 50 urte hasi zuen gizarteratze lana pixkanaka zabaldu da Gipuzkoan, eta pasa den urtarrilean 1.924 familiek osatzen zuten elkartea. Horrez gain, 2.796 laguntzailek ekonomikoki bultzada bat eman zioten adimen urritasunaren inguruko proiektu honi.

Pixkanaka, beraz, 1960an ereindako hazia ari da bere fruituak ematen. Gizarteak pertsonei lagundu nahi die, beren mugetatik harago, eta guztiok berdinak ez garelako.

«Apaltasuna eta poz handia transmititzen dizkigute»

Jennifer Calvo - Tolosako Txolarte zentruko bolondresa

Jennifer Calvo Lazkaokoa da. Larunbatero etortzen da Atzegiren Tolosako Txolarte zentrura, bertako kideen begirale bezala, eta hainbat jarduera antolatzen dituzte ikasturte osoan zehar.

Kontaiguzu bolondres moduan aritzen direnek zein jarduera burutzen dituzten.

Zortzi bat bolondres aritzen gara, eta larunbatetan elkartzen gara, 16:30etik 20:00etara. Jarduera desberdinak egiten ditugu: poteoa Tolosako kaleetan, paseo txiki bat eman, merienda egin, eta abar. Beste batzuetan eskulanak, txangoak Goierri aldera, Donostiara egun pasa,... Azaro aldean eta maiatza aldean, bi irteera berezi egiten ditugu; larunbatetik igandera bitarte joaten gara nonbaitera. Aterpetxeetan lo egiten dugu, hainbat jarduera antolatzen ditugu egun horietarako. Abdendurako ere ekitaldi berezi bat prestatzen dugu, eguberrietan. Abesti batzuk aukeratzen ditugu, eta kantatu nahiz dantzatu egiten ditugu. Iaz, adibidez, Tolosako kultur etxea utzi ziguten ekitaldia ospatzeko. Kaldereroetan ere, beraiekin batera mozorrotzen gara, eta Tolosan barrena txarangaren atzetik ibiltzen gara saltoka. Gauean, afaria egiten dugu guztiok batera.

Bolondresak arlo horretan adituak direnak edo arlo horretako ikasketak egiten dituztenak al dira?

Ba denetik dago. Nik, adibidez, Haur Hezkuntza ikasi nuen. Badira Gizarte Integrazioa ikasi dutenak ere; gehienek horrelako ikasketak egin dituzte. Hala ere, arlo horretako ikasketarik egin ez dutenak ere badira gure artean. Behin bolondres bezala, Atzegin bertan Oinarrizko Sorospen ikastaroa egiten dugu.

Begirale guztiak tolosarrak al zarete? Hala inguruko jendea ere bada?

Ni, adibidez, Lazkaoko naiz. Andoaindarrak ere badira, eta hiru tolosar daude.

Zuek adimen urritasuna dutenei laguntzeko joaten zarete, baina beraiengandik ere zerbait ikasiko duzue, ezta?

Bai, beraiek ere gauza asko aportatzen dizkigute. Asko ikasten dugu eurekin; batez ere apaltasuna, eta maitasuna eta poz handia ematen dute. Gu beraientzat kuadrilakoak, lagunak bezala gara; ez gaituzte begirale bezala ikusten.

Gizartea gero eta sentsiblizatuago al dago horrelako gaien inguruan? Aurrerapausorik ematen ari garela ikusten al duzu?

Bai, aurrerantz goazela uste dut. Kalean joaten garenean, 40 lagunetik gorako taldea da, eta azken finean arreta ematen du horrek, eta jendeak begiratu egiten du. Baina jendeak asko laguntzen digu, adibidez, tabernetara-eta joaten garenean.

Orain Atzegiko Txolarte zentruko bolondres izan nahi duen batek zer egin beharko luke?

Edozein larunbatetan hara joan dezakete, gu 16:30etik 20:00etara han egongo gara eta. Guztia azalduko genieke, zein ekitaldi egiten ditugun, eta abar. Eta garrantzitsuena gogoz etortzea da.


Gazte topa, gauean

Gazte Topa egingo dute Zipotza tabernan, 01:30etan, urte berriari ongi etorria emateko.


Gorliz eta Plentzian abiatu du Etxeratek hondartzetako kanpaina

Gorliz eta Plentziako hondartzetan abiatu zuen atzo, domeka, Etxeratek udan, dispertsioa salatuz, hondartzetan egiten duen ekimen sorta. Datorren astean jarraituko dute jarduerakaz.

Azken 5, 10, 20 edo 27 urtetako egoera bera pairatzen dutela salatu zuten atzo preso politikoen senideek; "salbuespen politika baten ondorioak pairatzen jarraitzen dugu", adierazi zutenez. "Gure borondatez egiten ez ditugun bidaia batzuetan gure bizitza arriskuan jartzen dugu", gogoratu zuten, eta, hori, "mendeku" politika baten ondorio dela gaineratu zuten.

"Salbuespeneko politika bat da dispertsioa, ia hiru hamarkada dituen anomalia bat", azpimarratu zuten. Horregatik, euskal jendartea ez dela normaltasunean bizi azaldu zuten: "Egungo kartzela politikaren arduradunek, bere mantentzearen aldekoek, eskubide hori debekatu diote".


100 kilo lehergai baino gehiago gordetzen zituen desegindako taldeak

Guardia Zibilak ETAko ustezko hiru kide atxilotu ditu Gipuzkoan. Atxilotuak Xabier Atristain, taldeko ustezko burua, eta Juan Carlos eta Jesus Maria Besance Zugasti anaiak dira.

Guardia Zibilak gaur Gipuzkoan desegindako ETAko Imanol taldeak 100 kilo lehergai baino gehiago gordetzen zituen Villabonan, Arroa auzoko lonja batean, terrorismoaren kontrako borrokako iturriek jakitera eman dutenez.

Guardia Zibilak ETAko ustezko hiru kide atxilotu ditu gaur Gipuzkoan, Imanol izeneko talde ''legal'' (Poliziak fitxatu gabekoa) bat osatzea egotzita, Barne Ministerioak jakinarazi duenez.

Iturri horien arabera, atxilotutakoak Xabier Atristain, taldeko ustezko burua, eta Juan Carlos eta Jesus Maria Besance Zugasti anaiak dira. Atristain Usurbilen atxilotu dute eta Besance anaiak, berriz, Villabonan.

Poliziako ikertzaileen ustez, operazio honekin eta otsailean, Ibai Beobide atxilotu zutenean, egindakoarekin, ETAko ‘Donosti sarea’ desegin dute. Horrela, talde terrorista Gipuzkoan “berrezarri eta berrantolatzea” ekidin dutela iritzi dute.

Poliziaren operazioa zabalik dago eta Guardia Zibilak Besance anaien etxea miatu du, Villabonan, baita Atristainen etxebizitza ere, Donostiako San Martin kalean.

Lehergaiak

Gainera, Guardia Zibilak lehergaiak eta lapurtutako auto bat aurkitu ditu Villabonako garaje batean. Garajeak hiru atxilotuekin lotura du, terrorismoaren aurkako borrokako iturriek jakitera eman dutenez

Renault 19 auto zuri bat aurkitu dute lonjan. Antza denez, ibilgailua 2001ean lapurtu zuten. Bestalde, lehergaiak topatu dituzte segurtasun indarrek.

Ibilgailua Villabonatik Guardia Zibilaren egoitzara eraman dute bertan aztertzeko.

Taldeak lehergailuak egiteko 100 kilo lehergai baino gehiago gordetzen zituen Arroa auzoko lonja horretan. 85 kilo amonio nitrato, 15 kilo aluminio-hauts, kilo bat pentrita, detonagailuak, zenbait bideokamera eta pistola bat atzeman ditu Guardia Zibilak garajean.

Ismael Morenok, 2. Instrukzioko Epaitegi Zentraleko buruak zuzentzen du operazioa.

Frantziara ihes eginda

Atristainek Frantziara ihes egin zuen otsailaren 14an, Ibai Beobide ETAko ustezko kidea atxilotu zutenean, eta agintariek terrorista bilatuenen zerrendan gaineratu zuten.

Ondoren, bere burua entregatu zuen Biarritzeko aireportuaren polizia-etxean.

Frantziak espainiaratu egin zuen apirilaren 7an, baina Auzitegi Nazionalak aske utzi zuen handik eta 13 egunera.


Zabola-Untzillako bidea erabiltzen jarraitu beharko da

Aramaioko Udalak kaleratutako oharraren arabera, Zabola-Untzillako bidea erabiltzen jarraitu beharko da. Bide honen egokitze lanak jarraitzen dute eta laster asfalto berria ere botako diote bidearen segurtasuna bermatzeko.

Aste honen hasieran, errepidearen egoerari irtenbidea emateko erabaki hauek hartu zituzten:

Brintzatutako oraingo errepidea azpitik errefortzatu eta bi asteren barruan errepide zati bat zabaldu semaforo batekin eta egunez (gauetan lan egin ahal izateko).

Bitartean, errekaren beste aldean behin-behingo bidea egin edo behin-betirakoa izatea aztertzea (bi zubiren bidez oraingo bidera lotuko dena).

Baina, atzo jakinarazi zutenez, geologoen txosten berri baten arabera, lur gehiago jausteko arrisku handia dago eta ezin da errepide zatia zabaldu, ezta inguruan langilerik ibili ere.

Ondorioz:

Suñabolueta inguruan, errekaren beste aldean, behin-betirako izango den errepidea prestatu behar dute.

Lan hauek egiten diren bitartean, Zabola-Untzillako bidea erabiltzen jarraitu beharko da. Bide honen egokitze lanak jarraitzen dute eta laster asfalto berria ere botako diote bidearen segurtasuna bermatzeko.

Bide berria egiten noiz hasi eta noiz bukatuko duten jakiten dutenean horren berri emango dute Udaleko arduradunek.


Bingen Zupiria: "Erronka izugarria dugu aurrean"

Jaurlaritzako Kultura eta Hizkuntza Politika sailburuari eginiko elkarrizketa argitaratuko du bihar BERRIAk.

Hezkuntza, hizkuntza eskakizunak, Txillida Leku, hedabideen diru laguntzak... gai ugari jorratu ditu elkarrizketan Bingen Zupiria sailburuak. Bihar argitaratuko da elkarrizketa osorik, eta bertan esandakoetako batzuk dira segidakoak, aurrerapen gisa:

- "Leku askotan, euskara hezkuntzaren hizkuntza da; ume askok ez dute aukerarik eskolaz kanpo euskara entzuteko eta mintzatzeko, eta euskarak hor gune berriak irabazi behar ditu"

- "Oso garrantzitsua da lanpostuen azterketa egitea, eta ez pertsonena: bakoitzak zer exijentzia daukan hizkuntza aldetik eta zenbaterainoko maila eskatzen duen".

- "Ni berdintasunaren diskurtsoan oso eroso sentitzen naiz. Hiritar bezala badauzkagu eskubide batzuk, eta modu berdintsuan tratatuak izatea nahi dugu".

- "Badago gure herrian bere burua elite kulturaltzat daukan giza mugimendu bat euskararekin eta euskaraz sortutako kulturarekin batere harremanik ez daukana eta mundu horri bizkar emanda bizi dena".


Sorturen larunbateko Bilboko "Baietza sortzen" ekitaldirako autobus zerbitzua Usurbildik

Sortuk ‘Baietza Sortzen’ ekitaldi nazionala egingo du larunbatean (maiatzak 19) Bilboko Miribillako Bilbao Arenan, “ireki berri den aro berriari bultzada emateko”. Arratsaldeko 17:30ean hasiko da ekitaldia. Usurbildik Bilboko hitzordura joateko autobusa antolatu du Usurbilgo Sortuk. 15:00etan abiatuko da, Oiardo Kiroldegi paretik. Izena emateko zerrendak, ohiko tabernetan. Ekitaldi jendetsu honetara joateko deia egin du Usurbilgo Sortuk. "ETAren amaieraren ondoren irekitako aroari ekiteko, #BaietzaSortzen jarraituko dugu. Borrokarako konpromisoa eta ilusioa eraberrituko dugu ezker abertzaleko kideok".

Etorkizuneko konpromiso eta ilusioak eraberritzeko deia

ETA desagertu ostean, herri honen askapen prozesua aro berri batean kokatu dela nabarmentzen du Sortuk. "Egindako lana gogoan, ezker abertzaleko gizon eta emakumeok etorkizun berri hori eraikitzeko gure konpromisoa berresten dugu".

Sortu-ren esanetan, "etorkizun horrek elkarbizitza eredu demokratikoan oinarrituta egon beharko du eta Euskal Herria demokratizatzeko pertsona guztiek eskubide guztiak izan beharko dituzte. Horrez gain, herri honek bere etorkizunari buruz galdetua izateko eskubidea ere izan beharko du".

Etorkizuneko konpromiso eta ilusioak eraberritzera deitzen ditu Sortu-k, ezber abertzaleko gizon-emakumeak. Eta bide horretan, larunbateko Miribillako "Baietza sortzen" ekitaldi jendetsura joatera. Munduko zenbait askapen mugimenduetako ordezkariak izango dira bertan, "hala nola, Sinn Fein eta Corsica Liberako zuzendaritzetako kideak".

https://twitter.com/usurbilsortu/status/996457817828724736